title: Fuengirola

text: Fuengirolan pohjoispuolella sijaitsee tuhannen metrin korkuinen Mijasin vuori, jonka rinteessä 400 metrin korkeudessa on Mijas, yksi Andalusian pienistä valkoisista kylistä. Hiekkarannan lounaisessa päätöksessä laskee mereen Fuengirola-joki. Sen yläjuoksun ympärillä Fuengirolasta luoteeseen on pieni viljelty tasanko. Fuengirolassa on kalastussatama ja kalastuslaivatelakka.


title: Fuengirola

text: Fuengirolan asukasluku vuoden 2016 alussa oli 77 486. Kesäkuukausina Fuengirolan asukasmäärä noin kolminkertaistuu suuren turistivirran vuoksi. Fuengirolan ja Mijaksen asukasluku on yhteenlaskettuna noin 157 000 ympäri vuoden.


title: Fuengirola

text: Fuengirolassa on eläintarha Fuengirola Zoo. Eläimillä on paljon tilaa liikkua, ja niiden aitaukset muistuttavat eläinten luonnollista elinympäristöä. Eläintarha tunnetaan nykyään nimellä Bioparc Fuengirola.


title: Fuengirola

text: Tasaisen hiekkarannan lounaisen päätöksen lähellä on linna, jonka rakenne on valtaosin kalifi Abd-ar-Rahman III:n hallitusajalta 900-luvulta. Roomalaiset alkoivat linnoittaa tätä 38 metrin korkuista kukkulaa. Muutaman kilometrin päässä lounaassa seisoo 25 metrin korkuinen majakka, jonka valo näkyy 18 meripeninkulman (n. 33 km) päähän. Rannikkoa pitkin oli ketju vartiotorneja.


title: Fuengirola

text: Fuengirolaisista (kevät 2012) 40 prosenttia on ulkomaalaisia, joista ainoastaan 4 500 on suomalaisia. Jos tätä kuitenkin vertaa vuoden 2015 asukaslukuun, voidaan suomalaisia arvioida olevan noin 6% kaupungin väestöstä ja näin ollen liki 15% kaupungin ulkomaalaisesta väestönosasta.


title: Fuengirola

text: Costa del Solin alueella sanotaan asuvan noin 15 000–20 000 suomalaista pysyvästi eli se on yksi suurimpia suomalaissiirtokuntia maailmassa. Alue on kuitenkin suuri, Malagan provinssissa asuu liki 1,5 milj. asukasta, joten siihen nähden suomalaisia on vähän. Suomalaisasutusta on pääosin Nerjasta Nueva Andaluciaan, eli rannikolla n. 180 km matkalla. Pysyvien asukkaiden lisäksi suuri määrä suomalaisia lomailee alueella. Suomalaisten lukumäärästä alueella ei ole kuitenkaan tarkkaa tietoa.


title: Fuengirola

text: Fuengirolassa, etenkin Los Pacosin ja Los Bolichesin alueilla toimii muun muassa suomalainen kahvila, baareja ja ravintoloita, kirjakauppa, ruokakauppa, parturi, autovuokraamo ja kiinteistövälitystoimistoja. Myös lääkäri- ja hammaslääkäripalvelut saa halutessaan suomenkielellä. Vuonna 1991 Fuengirolaan perustettiin yksityinen suomalainen peruskoulu Escuela Finlandesa. Koulussa alkoi lukio-opetus syksyllä 2007.


title: Fuengirola

text: Fuengirolassa sijaitsee aurinkorantojen turistikirkko, Skandinaviska turistkyrkan, jossa pidetään lähes joka sunnuntai suomenkielinen helluntailainen jumalanpalvelus.


title: Fuengirola

text: Málagan lentoasema palvelee aluetta.


title: Port-au-Prince

text: Port-au-Prince (Haitin kreoliksi "Pòtoprens") on Haitin pääkaupunki ja suurin kaupunki. Itse kaupungin asukasluvuksi on vuonna 2005 arvioitu 1 235 000. Sen metropolialueella asui vuonna 2003 tehdyn virallisen väestönlaskennan mukaan noin kaksi miljoonaa ihmistä, ja asukasmäärä on ollut selvässä kasvussa.


title: Port-au-Prince

text: Port-au-Princen perustivat ranskalaiset sokerinvalmistajat vuonna 1749. Vuonna 1770 se korvasi Cap-Haïtienin Saint-Dominguen siirtokunnan pääkaupunkina, ja vuonna 1804 siitä tuli itsenäisen Haitin pääkaupunki. Ennen itsenäisyyttä brittijoukot valtasivat sen 4. kesäkuuta 1794.


title: Port-au-Prince

text: Tammikuussa 2010 Port-au-Prince kärsi suuria tuhoja maanjäristyksessä, jonka keskus oli viidentoista kilometrin päässä kaupungista. Järistyksen voimakkuus oli M 7,0. Kaupungin arkkipiispa Joseph Serge Miot oli kuolonuhrien joukossa. Arviot näiden lukumäärästä vaihtelivat tuhansista satoihin tuhansiin. Järistys sorrutti parlamenttirakennuksen, kouluja, sairaaloita ja verotoimiston. YK:n toimisto kärsi suuria vahinkoja, ja Hédi Annabi, tunisialainen YK:n operaation virkailija, jäi tuhoutuneen rakennuksen raunioihin. Kaupungin lentokenttä kuitenkin säilyi valmiina vastaanottamaan humanitaarista apua, vaikka sen lennonjohtotorni romahti.


title: Anglikaaninen kirkko

text: Anglikaaninen kirkko on Englannin reformaation myötä syntynyt kristillinen kirkkokunta, johon kuuluu maailmanlaajuisesti yli 78 miljoonaa jäsentä. Se on katolisen ja ortodoksisen kirkon jälkeen maailman kolmanneksi suurin kristillinen kirkkoyhteisö. Tosin baptisteja lienee maailmassa 110 miljoonaa, mutta siihen rekisteröityminen on epäselvää.


title: Anglikaaninen kirkko

text:
Anglikaanisen kirkkoyhteisön juuret ovat Englannin kirkossa, joka on yhteisön suurin jäsen. Canterburyn arkkipiispalla on kirkossa "primus inter pares" -asema (”ensimmäinen vertaistensa joukossa”). Anglikaanista kirkkoa kutsutaan joissakin maissa (lähinnä Pohjois-Amerikassa) episkopaaliseksi kirkoksi. Yhdysvalloissa suurin anglikaaninen kirkko on The Episcopal Church. Anglikaaneja on erityisesti Isossa-Britanniassa, Kansainyhteisön maissa sekä entisissä Britannian siirtomaissa.
Suurimmat anglikaaniset kirkot ovat järjestäytyneet vuonna 1867 perustetun Anglican Communion -yhteisön alle. Tämä yhteisö perustettiin tuolloin ensimmäisen kerran järjestetyssä, kymmenen vuoden välein koollekutsuttavassa piispojen Lambeth-konferenssissa Lontoossa arkkipiispa Charles Longleyn kutsusta.


title: Anglikaaninen kirkko

text: Suomen Anglikaaninen kirkko on rekisteröity uskonnollinen yhteisö, joka kuuluu Anglikaanisen kirkon Euroopan hiippakuntaan.


title: Anglikaaninen kirkko

text: Anglikaanisen kirkkoyhteisön juuret ovat katolisessa lähetystyössä 500-luvulta, jolloin (vuodesta 597) Canterburyn piispanistuin muodostui englantilaisen kirkon keskuspaikaksi. 1500-luvun uskonnollisten myllerrysten aikana Englannin kirkosta muodostui oma erillinen kansallinen kirkkokunta. Se tapahtui osaksi poliittisista syistä, kun Englannin kuningas Henrik VIII halusi avioeron, jota katolisen kirkon johtaja paavi ei hänelle myöntänyt. Niinpä Henrik irrotti Englannin kirkon katolisesta kirkosta vuonna 1534. Päätökseen vaikuttivat myös lukuisat katolisen kirkon hallussaan pitämät maa-alueet, jotka kuningas tahtoi itselleen. Hän uskoi reformaation toteuttamisen protestanttisille kristityille. Englannin kuninkaasta tuli kuitenkin kirkon johtaja.


title: Anglikaaninen kirkko

text: Anglikaanisilla kirkoilla ei ole erillisiä tunnustuskirjoja, mutta anglikaaniset opinkohdat voidaan johtaa erityisesti ”39 uskontoartiklasta” vuodelta 1562. Myös jumalanpalvelusta ja kirkkojärjestystä koskeva ohjeellinen teos "Book of Common Prayer", ”Yhteisen rukouksen kirja”, on peräisin 1500-luvulta. Edelleen on käytössä vuodelta 1662 peräisin olevan Yhteisen rukouksen kirjan muoto ja sen kansalliset muunnelmat. Anglikaanisen uskon ja opin perustana on Raamattu, Ekumeeniset uskontunnustukset ja ”Lambethin nelikulmio”. 39 uskontoartiklaa ovat yhdistelmä luterilaisista, kalvinistisista ja katolisista uskonlauseista.


title: Anglikaaninen kirkko

text: Anglikaanisuuden yhdistää protestanttisuuteen esimerkiksi se, että se pitää Raamattua uskon ja opin ylimpänä ohjeena. Apokryfikirjat ovat 39 uskonartiklan mukaan hyödyllisiä lukea, mutta ne eivät sovellu opin perustaksi. Tässä kohtaa anglikaanisuus siis yhtyy luterilaiseen näkemykseen asiasta. Anglikaanisuus katsoo myös ihmisen vanhurskautuvan yksin uskosta ja yksin armosta, Kristuksen sovitustyön perusteella ("sola fide"). Kalvinismin kanssa anglikaanisuuden ajatellaan yleensä jakavan ehtoolliskäsityksen, jonka mukaan ehtoollisen leipä ja viini ovat Jeesuksen ruumiin ja veren vertauskuvia, ja ehtoollinen on ennen muuta muistoateria. Kuitenkin vuonna 1981 julkaisussa niin sanotun ARCIC-prosessin asiakirjassa ”Eucharistic Doctrine” (Anglican - Roman Catholic International Commission - ”Eucharistic Doctrine”) anglikaanisuuden opetuksesi vahvistuu Kristuksen tosi läsnäolo ehtoollisessa. Tämä näkyy myös Porvoon sopimuksen tekstissä. Katolilaisuuden kanssa anglikaanisuus jakaa esimerkiksi näkemyksen piispanvirasta kirkon yhtenäisyyden ja oikeaoppisuuden takaajana. Anglikaanisuus korostaa katolilaisuuden lailla apostolisen seuraannon merkitystä. Pätevän piispanviran edellytyksenä on, että piispan on vihkinyt pätevästi vihitty piispa, ja että piispuuden alku voidaan näin ollen jäljittää aina Kristuksen apostoleihin, jotka saivat virkansa Jeesukselta itseltään.


title: Anglikaaninen kirkko

text: Anglikaaniset kirkot ovat olleet keskeisiä vaikuttajia nykyaikaisessa ekumeenisessa liikkeessä (muun muassa Canterburyn arkkipiispa William Temple ja piispa George Bell). Opillisesti anglikaanisuus edustaa katolisuuden ja protestanttisuuden välimuotoa. Sisäisesti anglikaaniset kirkot ovat perinteisesti jakaantuneet kolmeen päähaaraan: korkeakirkollisuuteen (High Church, anglokatolisuus), joka korostaa liturgiaa ja perinnettä, matalakirkollisuuteen (Low Church, evankelikaalisuus), joka korostaa pietismiä, evankeliointia ja karismaattisuutta, sekä laveakirkollisuuteen (Broad Church), joka korostaa liberaaleja ja kontekstuaalisia teologisia tulkintoja sekä suvaitsevaisuutta. Tämä kolmijako on vähitellen murtunut, kun muun muassa liturgisesti korkeakirkolliset seurakunnat ovat poliittisesti ja sosiaalisesti liberaaleja ja päinvastoin. Sama moninaisuus näkyy myös siinä, ettei anglikaanisilla kirkoilla, ei edes Englannin kirkolla, ole yhtä yhtenäistä virsikirjaa.


title: Anglikaaninen kirkko

text: Anglikaanisessa kirkkoyhteisössä on ollut naispiispoja 1990-luvun alusta lähtien, ensimmäisenä Uudessa-Seelannissa ja sen jälkeen Yhdysvalloissa. Nykyisin Amerikan episkopaalisen kirkon johtavana piispana on myös nainen. Katharine Jefferts Schori vihittiin 19. kesäkuuta 2006 Yhdysvaltojen The Episcopal Churchin johtoon. Naispappeja anglikaanisessa kirkkoyhteisössä on useimmissa kirkoissa, muun muassa Irlannin kirkossa vuodesta 1991 lähtien ja Englannin kirkossa 1994 lähtien. Ensimmäinen nainen vihittiin Englannin kirkon piispaksi 2015.


title: Anglikaaninen kirkko

text: Suomen evankelis-luterilaisella kirkolla on ehtoollisyhteys Britannian ja Irlannin anglikaanisten kirkkojen kanssa (Porvoon sopimus, 1996). Suomessa anglikaaninen kirkko toimii rekisteröityneenä uskonnollisena yhdyskuntana nimellä The Anglican Church in Finland. Kirkolla oli 138 rekisteröityä jäsentä vuonna 2014. Sillä on toimintaa Helsingin tuomiokirkossa ja Agricolan kirkossa.


title: Anglikaaninen kirkko

text: Naispappien vihkiminen Kanadan anglikaanisessa kirkossa ja Yhdysvaltain episkopaalisessa kirkossa sekä amerikkalaisten tekemät muutoksen Book of Common Prayeriin aiheuttivat anglikaanisen yhteisön hajaantumista ja vuonna 1977 Yhdysvaltain St. Louisissa järjestettiin konferenssi, jossa hyväksyttiin St. Louisin vahvistus, jossa osallistujat vakuuttivat pitävänsä yllä kirkon perinteitä. Tämä Continuing Anglican -liike tai Anglican Continuum on erkaantunut Anglican Communion -yhteisöstä.


title: Anglikaaninen kirkko

text: Vuonna 2003 Yhdysvalloissa vihittiin ensimmäinen avoimesti homoseksuaalinen piispa Gene Robinson New Hampshireen. Tämän jälkeen maailmanlaajuinen anglikaaninen kirkko rakoili ja neljä Yhdysvaltain hiippakuntaa (Fort Worth, Texas; Pittsburgh; Quincy, Illinois ja San Joaquin, Kalifornia sekä noin 60 seurakuntaa) ovat eroamassa ja liittoumassa homoseksuaalisuutta vastustavien afrikkalaisten kirkkojen kanssa. Nigeriassa, Ruandassa, Keniassa ja Ugandassa on vihitty piispoja Yhdysvaltoihin.


title: Anglikaaninen kirkko

text: Ongelmaa pyrittiin sovittelemaan kesäkuussa 2008 anglikaanipiispojen Lambeth-konferenssissa. Näitä konferensseja pidetään joka kymmenes vuosi. Noin kolmannes kirkon piispoista boikotoi kokousta liberaalien amerikkalaisten piispojen osallistumisen vuoksi ja piti sitä ennen "Global Anglican Future Conference" (Gafcon) -kokouksen Jerusalemissa. Boikotoijat edustivat Nigerian, Kenian ja Ugandan kirkkoja, mutta myös Englannin kirkosta silloinen Rochesterin piispa Michael Nazir-Ali ja Lewesin piispa Wallace Benn, ja Sydneyn silloinen arkkipiispa Peter Jensen olivat joukossa.


title: Anglikaaninen kirkko

text: Toinen kiistakysymys koskee naisten vihkimistä piispoiksi. Marraskuussa 2010 viisi piispaa erosi Englannin kirkosta ja liittyi katolisen kirkkoon kysymyksen vuoksi. Vatikaani on järjestänyt käännynnäisille erityisen tavan ("Anglicanorum Coetibus") säilyttää joitain anglikaanisia traditioita. 26. tammikuuta 2015 Libby Lane vihittiin ensimmäisenä naisena Englannin kirkon piispaksi.


title: Englannin kirkko

text: Englannin kirkko () on Englannin valtionkirkko ja anglikaanisen kirkkoyhteisön vanhin jäsen. Yhdistyneen kuningaskunnan alueella toimii lisäksi kolme muuta alueellista anglikaanista kirkkoa: Skotlannin episkopaalinen kirkko (engl. "Scottish Episcopal Church)", Walesin kirkko (engl. "Church in Wales)" ja Irlannin kirkko. Kirkon korkein piispa on Canterburyn arkkipiispa. Englannin kirkko ulottuu Englannin lisäksi Mansaarelle, Kanaalisaarille sekä muutamaan seurakuntaan Walesissä. Kirkko on jaettu kahteen kirkkoprovinssiin, Canterburyyn ja Yorkiin. Provinssit jakaantuvat 42 hiippakuntaan, mukaan lukien Gibraltarin hiippakunta, joka kattaa Manner-Euroopan ja Pohjois-Afrikan.


title: Englannin kirkko

text: Britannian monarkki on Englannin kirkon korkein kuvernööri ("Supreme Governor of the Church of England"). Monarkin rooli on nykyisin lähinnä seremoniallinen vaikkakin hän edelleen nimittää muodollisesti kirkon korkeimmat viranhaltijat. Kirkon korkein hallitseva elin on kirkolliskokous ("General Synod"), jolle parlamentti on delegoinut lainsäädäntövaltaa. Kirkolliskokous voi tehdä kirkon asioissa lakiesityksen, joka parlamentin on hyväksyttävä.


title: Englannin kirkko

text: Englannin kirkko hyväksyi naispappeuden 11. marraskuuta 1992. Ensimmäiset 22 naispappia vihittiin 8. toukokuuta 1994.


title: Englannin kirkko

text: Englannin kirkko koostuu kahdesta kirkkoprovinssista, Canterburyn ja Yorkin provinsseista, sekä 42 hiippakunnasta, joista yksi, Hiippakunta Euroopassa, toimii Englannin ulkopuolella Manner-Euroopassa.


title: Wirtschaftsverwaltungshauptamt

text: SS-Wirtschafts- und Verwaltungshauptamt tai Wirtschaftsverwaltungshauptamt (WVHA) oli 1. helmikuuta 1942 perustettu SS-joukkojen hallinnollinen yksikkö. Se muodostettiin yhdistämällä hallinnosta ja taloudesta vastannut "Hauptamt Verwaltung und Wirtschaft" sekä budjetista ja rakentamisesta vastuussa ollut "Hauptamt Haushalt und Bauten".


title: Wirtschaftsverwaltungshauptamt

text: WVHA jakautui viiteen toimistoon: A, B, C, D ja W. D-toimiston alajaoston D I (keskitysleirit — yleistoimisto) johdossa toimi joulukuusta 1943 Rudolf Höss.


title: Vasco da Gama

text: Vasco da Gama (noin 1460 Sines – 24. joulukuuta 1524) oli portugalilainen tutkimusmatkailija. Hän oli ensimmäinen, joka purjehti Euroopasta Afrikan ympäri Intiaan.


title: Vasco da Gama

text: 1400-luvun alusta saakka Portugalin prinssi Henrik Purjehtija oli laajentanut portugalilaisten Afrikan rannikon tuntemusta. Hänen ajoistaan lähtien tärkeimpänä tavoitteena oli etsiä meritie Intiaan kiertämällä Afrikan eteläkärki ja saada suora yhteys Intian rikkauksiin, pääosin sen pippuriin ja muuhun maustetuotantoon. Da Gama oli 30-vuotias, kun nämä tavoitteet lähenivät toteutumistaan.


title: Vasco da Gama

text: Bartolomeu Dias oli palannut vuonna 1488 Hyväntoivonniemen kiertäneeltä matkaltaan, jolla hän oli tutkinut Afrikan rannikkoa aina nykyiseen Namibiaan asti.


title: Vasco da Gama

text: Meritien purjehtiminen annettiin kokonaan da Gaman isän Estêvão da Gaman tehtäväksi. Hän kuitenkin kuoli ennen kuin pääsi aloittamaan matkansa. Tehtävä annettiin Vasco da Gamalle, koska hän oli aikaisemminkin työskennellyt vakuuttavasti Portugalin kruunulle Afrikan kultarannikolla. Lissabonin satamasta lähti 8. heinäkuuta 1497 neljä laivaa, ja purjehdusmatka alkoi. Vasco da Gaman oppaana toimi arabimerenkävijä Ahmad Ibn Majid.


title: Vasco da Gama

text: Ohitettuaan Kap Verden saaret laivat eivät enää seuranneet Afrikan rannikkoa vaan purjehtivat suoraan etelään ja kääntyivät myöhemmin itään kohti Hyväntoivonniemeä. Laivat ohittivat 16. joulukuuta 1497 Visrivier-joen ja purjehtivat nyt eurooppalaisille tuntemattomilla vesillä. Joulun kunniaksi matkalaiset antoivat rannikolle nimeksi "Natal" (joulu portugaliksi). Tammikuuhun mennessä he olivat saavuttaneet maan, joka kuuluu nykyiseen Mosambikiin ja jota tähän aikaan hallitsivat itärannikolle levittäytyneet arabit. Näin pitkälle päästyään da Gama onnistui palkkaamaan Malindissa luotsin, joka ohjasi tutkimusretkikunnan lopun matkaa Kalikutiin, jonne alukset saapuivat 20. toukokuuta 1498. Kalikutissa da Gama neuvotteli osin väkivaltaisesti paikallisen hallitsija Zamorin kanssa. Paikalliset arabikauppiaat olivat hyvin ärtyneitä eurooppalaisten neuvotteluista. Lopulta da Gama onnistui saamaan monitulkintaisen kauppaoikeuksien luovuttamissopimuksen, mutta hänen täytyi purjehtia pois äkillisesti, kun arabit vaativat häntä jättämään kaikki tavaransa hyvitykseksi sopimuksesta. Da Gama piti tavarat, mutta jätti jälkeensä muutamia portugalilaisia perustamaan kauppa-asemaa.


title: Vasco da Gama

text: Da Gaman palattua Portugaliin elokuussa 1499 hänet palkittiin runsain mitoin onnistuneesta tehtävästä, jonka toteutumista oli saatu odottaa 80 vuotta. Da Gamalle myönnettiin ”Intian valtameren amiraalin” arvo.


title: Vasco da Gama

text: Vuonna 1500 Portugalin kuningas lähetti uuden, Pedro Álvares Cabralin johtaman retkikunnan purjehtimaan Intiaan. Retkikunta palasi ja toi suuren määrän mausteita, mutta osa sen jäsenistä surmattiin Kalikutissa. Sen vuoksi da Gama lähetettiin vuonna 1502 uudelle matkalle rankaisemaan intialaisia portugalilaisten surmaamisesta. Nyt matkalla oli mukana 20 sotalaivaa.


title: Vasco da Gama

text: Da Gama hyökkäsi matkallaan Afrikan itärannikolla sijainneeseen Kilwan arabisatamakaupunkiin, koska se oli toiminut portugalilaisia vastaan. Kukistettuaan sataman hän laittoi sen pakkoverolle. Lisäksi da Gama toimi kaapparina arabikauppalaivoja vastaan ja lopulta murskasi Kalikutin 29 aluksen laivaston ja valloitti satamakaupungin. Näin hän sai Zamorin pakotetuksi myöntämään arvokkaita kauppaoikeuksia ja luovuttamaan suuren määrän sotasaalista, joka nosti hänet suorastaan Portugalin kruunun lemmikiksi. Palattuaan Portugaliin hän sai Vidigueiran kreivin arvon ja hänelle luovutettiin maata Bragançan kuninkaallisen suvun tiluksista.


title: Vasco da Gama

text: Da Gaman saavutettua pelätyn maineen Intian ”ongelmienratkaisijana” hänet lähetettiin jälleen tehtäviin 1524. Tarkoituksena oli, että hän korvaisi kykenemättömän Eduardo de Menezesin Portugalin varakuninkaana Intiassa, mutta hän kuoli pian saavuttuaan Kalikutiin. Hänet haudattiin ensin tilapäisesti Pyhän Fransiskuksen kirkkoon Kochiin Intiaan. Vuonna 1539 hänen jäännöksensä palautettiin Portugaliin ja haudattiin uudelleen Vidigueiraan.


title: Vasco da Gama

text: Vasco da Gama oli luomassa Portugalin imperiumia ja sen menestystä. Uuden merireitin purjehtimisen lisäksi hän loi, taitavasti sotaa ja politiikkaa hyödyntäen, Portugalille tärkeän aseman Intian valtameren kaupassa. Luís de Camõesin teos "Os Lusíadas" on kuvaus da Gaman matkoista. Se on kohonnut Portugalissa kansalliseepoksen asemaan.


title: Mekka

text: Mekka () on kaupunki Hijazin maakunnassa, läntisessä Saudi-Arabiassa. Vuonna 2010 siellä oli 1 534 731 asukasta.


title: Mekka

text: Kaupungissa syntyi 500-luvulla profeetta Muhammad ja Mekka on islamin uskon pyhin paikka. Jokainen muslimi on velvollinen käymään Mekassa pyhiinvaellusmatkalla eli hadžilla, jos hänellä on siihen varaa. Jos pyhiinvaellus on esimerkiksi sairauden vuoksi käytännössä mahdotonta, riittää, jos joku sukulainen käy suorittamassa matkan.


title: Mekka

text: Ainoastaan muslimit voivat päästä Mekkaan. Kaupungin tärkein pyhiinvaelluskohde on Kaaban pyhäkkö ja sen musta kivi, jonka kerrotaan pudonneen taivaasta. Islamin pyhin moskeija Masjid al-Haram sijaitsee Mekassa. Rukoillessaan muslimit kääntävät kasvonsa kohti Mekkaa. Tämä rukoussuunta tunnetaan nimellä qibla.


title: Mekka

text: Jotkut arkeologit, historioitsijat ja Mekassa käyneet ovat huomauttaneet, että Mekka ei vastaa kovinkaan hyvin Koraanissa ja varhaisissa islamilaisissa teksteissä annettua islamin Pyhän kaupungin kuvausta. Mekassa ei ole esimerkiksi kirjoituksissa mainittuja vuoria, laaksoja, vesiuomia, sisääntuloväyliä tai kasvillisuutta. Mekka sijaitsee Medinasta etelään, vaikka medinalaisten kirjoitetaan lähteneen Pyhän kaupungin vastaiselle sotaretkelleen pohjoista kohti. Mekkaa ei myöskään mainita kirjallisuudessa ajalta ennen 740-lukua eikä kartoissa ennen 900-lukua. Joidenkin tutkijoiden mukaan onkin mahdollista, että pieni ja syrjäinen Mekka nostettiin islamin pyhäksi paikaksi vasta sellaisena toimineen Petran raunioiduttua 700-luvun alussa, ja joitain ristiriitaisia vanhoja kirjoituksia muokattiin tai hävitettiin.


title: Mekka

text: Mekka sijaitsee vuorten keskellä 277 metrin korkeudessa noin 70 km päässä Jeddasta. Lämpötilat ovat korkeita läpi vuoden; kylmimpinäkään kuukausina joulu-maaliskuussa lämpötila ei juuri laske alle 20 asteen, ja korkeimmat mitatut lämpötilat heinäkuussa ylittävät 45 astetta. Sateet ajoittuvat marras-tammikuulle. Kun ympäröivillä vuorilla sataa paljon, vuoristopurot voivat aiheuttaa tulvia kaupunkiin. Viimeisimmät pahat tulvat tapahtuivat toisen maailmansodan aikana; sen jälkeen on rakennettu tulvavalleja. Läheiseltä aavikolta tulee ajoittain hiekkamyrskyjä.


title: Mekka

text: Mekka on syntynyt keitaalle kauppareittien varteen, ja se on aina ollut merkittävä kaupan keskus. Siellä on aiemmin ollut jonkun verran teollisuutta, mutta nykyisin Saudi-Arabian muissa osissa pumpattava ja jalostettava öljy hallitsee maan ulkomaankauppaa, ja Mekan merkitys teollisuuskaupunkina on pienentynyt. Vesivarat ovat riittämättömät, ja vettä ja ruokaa tuodaan muualta.


title: Mekka

text: Pyhiinvaelluksiin liittyvät palvelut ovat Mekan tärkein työllistäjä ja tulonlähde. Kaupungissa käy vuosittain yli kaksi miljoonaa pyhiinvaeltajaa.


title: Mekka

text: Mekan suuren moskeijan viereen on rakennettu seitsemän tornitalon rakennuskompleksi, Abraj Al Bait Towers, palvelemaan pyhiinvaeltajia hotelleineen ja kauppakeskuksineen. Sen kellotorni on maailman kolmanneksi korkein rakennus. Kompleksi valmistui lopullisesti vuonna 2012.


title: Mekka

text: Mekassa on yksi yliopisto, Umm Al-Quran yliopisto, joka perustettiin 1949 ja sai yliopistostatuksen 1979.


title: Mekka

text: Mekassa on vain pieni lentokenttä, johon ei ole säännöllistä kansainvälistä reittiliikennettä, joten suurin osa kaupunkiin saapuvista matkaajista kulkee Jeddan lentoaseman (Kuningas Abdilazizin kansainvälinen lentoasema) tai Jeddan sataman kautta. Mekassa ei myöskään ole julkista paikallisliikennettä edes pyhiinvaelluskausina.


title: Waffen-SS

text: Waffen-SS (suomeksi myös Ase-SS) oli natsi-Saksan SS-joukkojen aseistettu siipi. Sen juuret olivat erilaisissa radikaaleissa oikeistolaisissa maanpuolustusjärjestöissä kuten Freikorps ja Sturmabteilung. Nämä järjestöt käytännössä sulautettiin vuonna 1934 SS-Verfügungstruppeksi (SS-VT) eli taistelutukijoukoiksi. Tämä yhdessä Adolf Hitlerin henkivartiokaartin Leibstandarte Adolf Hitlerin (LAH) kanssa olivat suoria Waffen-SS:n edeltäjiä. Waffen-SS:n tehtävä oli toimia Saksan eliittinä, ja saikin mainetta tehokkaana eliittisotilasjärjestönä. Waffen-SS sai hyvän aseistuksen, ja sen sotilaallinen johto oli komennettu Wehrmachtista. Waffen-SS oli myös ensimmäinen maastopukuja laajassa mittakaavassa käyttänyt sotilasorganisaatio.


title: Waffen-SS

text: Waffen-SS:n taisteluorganisaatio kasvoi sodan aikana 38 divisioonan vahvuiseksi ja käsitti yli 950 000 miestä.


title: Waffen-SS

text: Saksalaisista koottujen joukkoyksikköjen lisäksi organisaatiossa palveli "SS Freiwilligenverbände", joka tarkoitti SS:n joukkoja Saksan ulkopuolisista maista kuten Belgia, Hollanti, Kroatia, Latvia, Ukraina ja Unkari. Muita SS-yksiköitä olivat esimerkiksi SS-divisioona Nordland, joka muodostui norjalaisista, tanskalaisista ja balttilaisista vapaaehtoisista, SS-divisioona Hitlerjugend (Hitler-Jugendin vapaaehtoisia) ja SS-divisioona Totenkopf joka muodostettiin ylimääräisistä keskitysleirien vartijaosastoista (SS-Totenkopfverbände). Suomalaiset SS-miehet palvelivat pohjoismaisista vapaaehtoisista muodostetussa SS-divisioona Wikingissä.


title: Waffen-SS

text: Toisen maailmansodan alussa Waffen-SS-joukkoja halveksuttiin Wehrmachtin osalta ja monet Wehrmachtin vanhoista komentajista mielsivät Waffen-SS:n samanlaisiksi katutappelijoiksi Sturmabteilungin kanssa. Vaikka SS-upseereilta puuttuikin sotilaallista kokemusta sodan alussa, niin myöhemmin Waffen-SS:n miesten kovan kunnon ja kurin kautta ne alkoivat saada Wehrmachtin hyväksynnän ja Waffen-SS liitettiin 1940 Wehrmachtin neljänneksi päähaaraksi. Tämä tarkoitti sitä, että Wehrmachtin ohjesäännöt alkoivat koskea myös Waffen-SS -miehiä, vaikkakin joukon poliittisten juurien takia sille annetiin erikoisoikeudeksi käyttää tervehdyksessä natsitervehdystä eikä SS-miesten tarvinnut osallistua sotilaskirkkoon.


title: Waffen-SS

text: Suuri Waffen-SS-sotilaiden armeija taisteli muun muassa Kurskin ja Ardennien taisteluissa. Jotkin Waffen-SS-osastot syyllistyivät sotarikoksiin, pahimmat tapaukset olivat Oradourissa ja Marzabuttossa, sekä Malmedyn verilöyly.


title: Waffen-SS

text: Sodan jälkeen Waffen-SS tuomittiin Nürnbergin oikeudenkäynneissä rikollisjärjestöksi, lukuun ottamatta vuodesta 1943 eteenpäin värvättyjä asevelvollisia, joitten katsottiin olleen pakotettuja liittymään Waffeniin. Useissa maissa rivijäsenetkin tuomittiin vuosien vankeusrangaistuksiin.


title: Waffen-SS

text: Waffen-SS aiheuttaa yhä sisä- ja ulkopoliittista keskustelua erityisesti Virossa ja Latviassa, missä neuvostoaikana Waffen-SS:ssä palvelu oli tuomittua. Veteraanien itsensä mielestä he puolustivat maataan yhdessä saksalaisten kanssa loppukesästä 1944 hyökkäävää puna-armeijaa vastaan. Samankaltainen keskustelu koskee Ukrainaa, missä perustettiin galitsialainen Waffen-SS:n yksikkö Saksan jo ollessa häviämässä toisen maailmansodan peräytyessään Neuvostoliitosta.


title: Waffen-SS

text: Waffen-SS:ssä palveli 1 207 suomalaissotilasta SS-vapaaehtoispataljoona Nordostissa 1941–1943.


title: Waffen-SS

text: Wehrmacht ei halunnut SS:sta kilpailijaa, joten varsinaisia Saksan kansalaisia ei voitu ottaa asevelvollisina SS:iin. Valloitussotien alettua Waffen-SS värväsi paljon muun maan kansalaisia, koska sitä ei tämä rajoitus koskenut. Alkuvaiheessa SS värväsi lähinnä etnisiä saksalaisia ("volksdeutsche"). Sodan laajentuessa ja SS:n vallan kasvaessa nämä etniset kriteerit vähitellen hävisivät ja Waffen-SS:iin päätyi lopulta lähes kaikkien valloitettujen ja liittolaismaiden kansalaisia. Virossa SS:iin pakotettiin jopa pakko-otettuja virolaisasevelvollisia.


title: Waffen-SS

text: Sama rajoitus koski aseita; sodan alussa Wehrmacht piti SS:ia lähinnä viidennen tason nostoväkenä, ja SS:lle annettiin esimerkiksi tšekkiläisiltä sotasaaliina saatuja kiväärejä. Myöhemmin Waffen-SS sai hankittua yhä enemmän tavallista maavoimien kalustoa, ja sodan lopussa Waffen-SS:llä oli jopa omia panssariyksiköitä. Leibstandarte SS Adolf Hitler oli kuitenkin aina poikkeus: se sai nopeasti haluamansa varustuksen.Lisäksi SS:n riveissä palveli tuntematon määrä vapaaehtoisia Neuvostoliiton alueelta.


title: Aknestik

text: Aknestik oli haukiputaalainen pop-yhtye, jonka tunnetuimpia hittejä ovat muun muassa ”Suomirokkia”, ”Jäänmurtaja”,”Avaruuden aikataulut”, ”Ainoastaan toistaiseksi”, ”Jokapäivä”, "Miljoona Tähteä", ”Haukipudas” ja ”Toukokuussa”.


title: Aknestik

text: Aknestik perustettiin vuonna 1984. Yhtyeen viimeiseksi albumiksi jäi vuonna 2001 julkaistu "Vedenpaisumus."


title: Aknestik

text: Aknestik-nimi keksittiin alkujaan ihonhoitotuotteesta. Jotta nimi ei olisi kuulostanut liikaa punk-yhtyeeltä, Aknestik liitti siihen lisämääreen ”nuo merten kiharapäät”. "Vedenpaisumus"-albumin kannessa sitä ei enää käytetty. Aknestikin tavoite oli tehdä taiderokkia. Aknestik ehti tehdä seitsemän studiolevyä ja neljä kokoelmalevyä. Aknestik on esiintynyt Säkenöivää voimaa-tribuutti Sielun veljille levyllä. Aknestik on tehnyt Satu ja Vaahtopäät finnhits-levyn.


title: Aknestik

text: Yhtye on lopettanut aktiiviuransa, mutta on esiintynyt vielä mm. vuoden 2008 Qstockissa ja erikoiskokoonpanolla vuoden 2011 Tammerfesteillä Yksinäisten illat -faniristeilyllä. Aknestik on pitänyt pikkujoulushowta internetissä. Vuonna 2012 Aknestik vielä soitti Haukiputaan kunnantalon katolla kuntaliitoksen vuoksi.


title: Aknestik

text: Lauluntekijä-solisti Jukka Takalo jatkaa soolouraansa ja julkaisi ensimmäisen sooloalbuminsa "Jukka Takalo" vuonna 2005 ja toisen albuminsa, Vastarannan laulut vuonna 2011. Takalon taustabändissä soittaa myös Aknestikista tuttu Maako Härönen.


title: Aknestik

text: Aknestik esiintyy vuonna 2013 julkaistussa Mika Ronkaisen dokumenttielokuvassa Laulu koti-ikävästä, jonka pääosassa oli Aknestikin kitaristi Kai Latvalehto. Elokuva voitti parhaan dokumenttielokuvan Jussi-palkinnon vuonna 2014.


title: Aknestik

text: Radio Suomipop julkaisi vuonna 2016 Suomalaisuuden Soundtrack -musiikkivideon, musiikkina oli Suomirokkia -kappale jonka Hovimuusikko Ilkka oli uudelleensanoittanut "Suomipoppia" -kappaleeksi. Vokalisteina toimivat Jukka Takalo, Irina, Ilkka Alanko ja Aki Tykki.


title: Edmund Hillary

text: Sir Edmund Percival Hillary,KBE, (20. heinäkuuta 1919 Auckland, Uusi-Seelanti – 11. tammikuuta 2008 Auckland, Uusi-Seelanti) oli uusiseelantilainen vuorikiipeilijä ja tutkimusmatkailija, joka tuli kuuluisaksi valloitettuaan yhdessä šerpa Tenzing Norgayn kanssa Mount Everestin huipun vuonna 1953 ensimmäisinä ihmisinä maailmassa.


title: Edmund Hillary

text: Hillary syntyi Aucklandissa, Uuden-Seelannin suurimmassa kaupungissa, ja hän aloitti kiipeilyharrastuksensa teini-iässä. Ensimmäiseen merkittävään kiipeilysaavutukseensa hän ylsi vuonna 1939 saavuttaessaan Uudessa-Seelannissa sijaitsevan Mount Ollivierin huipun. Toisessa maailmansodassa hän toimi Uuden-Seelannin ilmavoimien navigaattorina.


title: Edmund Hillary

text: Hillary oli mukana uusiseelantilaisessa retkikunnassa, joka pyrki Mount Everestin huipulle vuonna 1951 mutta epäonnistui. Myöhemmin hän liittyi parempionniseen brittiläiseen retkueeseen. Hillary saavutti huipun 29. toukokuuta 1953 šerpa-oppaansa Tenzing Norgayn kanssa. Hillaryn noustessa Mount Everestille vuoren korkeutena pidettiin 8 840 metriä, mutta seuraavana vuonna viralliseksi korkeudeksi määrittyi 8 848 metriä. Sittemmin vuoren korkeudeksi on mitattu 8 850 metriä (1999) ja 8 844 metriä (2005).


title: Edmund Hillary

text: Hillary meni naimisiin Louise Mary Rosen kanssa saman vuoden syksyllä. Hän menetti vaimonsa ja nuorimman kolmesta lapsestaan vuonna 1975 tapahtuneessa lentokoneonnettomuudessa. Vuonna 1989 hän avioitui uudelleen.


title: Edmund Hillary

text: Hillary kiipesi kymmenelle muulle Himalajan huipulle vuosina 1956, 1960–1961 ja 1963–1965. Hän kävi myös etelänavalla osana brittiläisen kansainyhteisön Antarktiksen halki kulkenutta tutkimusmatkaa 4. tammikuuta 1958.


title: Edmund Hillary

text: Hillary omisti suuren osan elämästään šerpa-kansan auttamiseen Nepalissa perustamansa Himalaja-rahaston avulla. Muutoin syrjässä olevalle alueelle on rakennettu kouluja ja sairaaloita. Hillaryn omien sanojen mukaan tämä on hänen tärkein saavutuksensa. Hän oli myös kunniapresidenttinä American Himalayan Foundationissa, yhdysvaltalaisessa hyväntekeväisyysorganisaatiossa, joka myös pyrkii auttamaan ympäristönsuojelussa ja asuinolosuhteiden kehittämisessä Himalajalla.


title: Edmund Hillary

text: Juhlistaakseen Mount Everestin valloituksen 50-vuotispäivää Nepalin hallitus myönsi Hillarylle kunniakansalaisuuden erityisessä juhlatilaisuudessa Kathmandussa. Hillary on ensimmäinen Nepalilta tällaisen suosionosoituksen saanut ulkomaalainen.


title: Edmund Hillary

text: Hillarylle myönnettiin Brittiläisen imperiumin ritarikomentajan (KBE) arvo 16. heinäkuuta 1953, ja Sukkanauharitarikunnan ritari (KG) hänestä tuli 23. huhtikuuta 1995. Uudessa-Seelannissa Sir Edmund oli Uuden-Seelannin ritarikunnan jäsen ("Order of New Zealand, ONZ") vuodesta 1987 lähtien. Uudessa-Seelannissa hänen mukaansa on nimetty lukuisia katuja, kouluja ja järjestöjä.


title: Edmund Hillary

text: Hillary oli ensimmäinen elossa oleva uusiseelantilainen, joka sai kuvansa maan seteliin. Sir Edmund Hillary kuoli 11. tammikuuta 2008 aucklandilaisessa sairaalassa 88 vuoden ikäisenä.


title: Usko Meriläinen

text: Usko Aatos Meriläinen (27. tammikuuta 1930 Tampere – 12. marraskuuta 2004 Tampere) oli suomalainen säveltäjä. Hän oli keskeisiä hahmoja suomalaisessa säveltaiteessa.


title: Usko Meriläinen

text: Usko Meriläinen opiskeli Sibelius-Akatemiassa orkesterinjohtoa Leo Funtekin ja sävellystä Aarre Merikannon johdolla. Meriläinen johti Suomalaisen oopperan kuoroa vuosina 1954–1956, Kuopion kaupunginorkesteria 1956–1957 ja Tampereen Työväen Teatterin orkesteria 1957–1961. Hän on ollut Suomen Säveltäjät ry:n puheenjohtaja vuosina 1981–1992 ja vuonna 1986 toimintansa aloittaneen Tampere Biennalen ideoija ja taiteellinen neuvonantaja. Meriläinen voitti parhaan musiikin Jussin elokuvasta "Yksityisalue" vuonna 1963.


title: Usko Meriläinen

text: Meriläinen oli naimisissa koreografi Ruth Matson kanssa.


title: Usko Meriläinen

text: Meriläinen on haudattu Hietaniemen hautausmaan Taiteilijainmäelle.


title: Antenni

text:
Antenni on radiolaitteiston osa, jota käytetään lähettämään ja vastaanottamaan sähkömagneettisia aaltoja (radioaaltoja). Lähettävä antenni muuntaa lähettimeltä tulevan suurtaajuisen vaihtosähkön sähkömagneettiseksi säteilyksi. Vastaanottavassa antennissa sähkömagneettinen säteily aiheuttaa antenniin sähkömotorisen voiman.
Antennin tyypillä ja mitoituksella voidaan vaikuttaa huomattavasti siihen, millä tavoin antenni toimii.
Antennit ovat suuntaavia, eli ne eivät säteile samalla tavalla jokaiseen suuntaan. Tätä ominaisuutta kutsutaan vahvistukseksi. Vahvistukseen tietyllä taajuudella vaikuttavat antennin mitoitus sekä paikka ja asento maahan ja muihin heijastaviin tai absorboiviin pintoihin nähden.
Suuntaava antenni ei säteile tehoa enempää kuin mitä siirtolinjasta tulee, vaan kohdistaa sen tiettyihin suuntiin muita enemmän.
Antennin vahvistusta mitataan desibeleissä. Jos verrokkina käytetään vapaassa tilassa olevaa ympärisäteilevää antennia, yksikkönä on dBi. Vahvistusta verrataan myös dipoliantennin vahvistukseen, tällöin yksikkönä on dBd. Dipolin ominaisvahvistus on 2,1 dBi.
Vahvistuksessa otetaan yleensä huomioon myös antennissa tapahtuvat häviöt.


title: Antenni

text: Taajuus, jolla antenni on vireessä ja jolla sen toiminta on tehokkainta. Resonanssitaajuudella impedanssi on kokonaan resistiivistä. Muutettaessa taajuutta resonanssitaajuudelta ylöspäin induktiivinen reaktanssi kasvaa ja vastaavasti taajuuden laskeminen lisää kapasitiivista reaktanssia. Reaktanssi aiheuttaa virran ja jännitteen välille vaihe-eron, jolloin antenniin on syötettävä suurempi jännite saman tehon saavuttamiseksi.


title: Antenni

text:
Sähkömagneettisella aallolla on kaksi komponenttia: sähkökenttä ja magneettikenttä, jotka ovat suorassa kulmassa toisiinsa nähden ja liikesuuntaan nähden. Sähkömagneettisen aallon polarisaatio määritetään sähkökentän suunnan mukaan, yleensä maan pintaan verrattuna. Aalto voi olla pysty-, vaaka- tai pyöröpolarisoitunut.
Antennilla on myös polarisaatio, ja se on yleensä antennin elementtien suuntainen.
Antenni vastaanottaa tehokkaimmin sen kanssa samansuuntaisesti polarisoituja signaaleja.


title: Antenni

text:
Antenni näyttäytyy syöttävälle lähettimelle impedanssina eli kuormana. Antennin syöttöpisteen impedanssi mitataan pisteestä, johon antennia syöttävä siirtolinja on kytketty. Jos syöttöpisteen paikkaa muutetaan, muuttuu myös impedanssi. Resonanssissa olevan antennin impedanssi on kokonaan resistiivistä, eli sillä ei ole reaktiivista osaa.
Syöttöpisteen impedanssi on tärkeä antennin ja siirtolinjan sovittamisen kannalta. Jos antennilla ja siirtolinjalla on eri impedanssit, heijastuu osa tehosta antennista takaisin aiheuttaen tehohäviöitä.
Myös antennin korkeus maanpinnasta vaikuttaa antennin impedanssiin.


title: Antenni

text: Kaistanleveydellä tarkoitetaan taajuuksia tai taajuusaluetta, joilla antenni saavuttaa halutun suorituskyvyn tai on käyttökelpoinen. Kaistanleveys ilmoitetaan yleensä mega- tai kilohertseinä.


title: Antenni

text: Säteilykuviosta nähdään antennin säteilysuunnat ja kulmat. Antennityypin valinnalla voidaan vaikuttaa antennista lähtevän säteilykuvion muotoon. Säteilykuvioon vaikuttaa myös antennin asennusympäristön säteilyä heijastavat tai absorboivat pinnat, sekä antennin korkeus maanpinnasta. Antennien asennuspaikat riippuvat täysin käyttötarkoituksesta. Usein langattomassa viestinnässä käytettävät antennit asennetaan korkealle, jotta yhteys saadaan muodostettua mahdollisimman esteettömästi. Pitkiä ja kiinteitä yhteyksiä varten käytetään antennimastoja. Näihin mastoihin voi olla sijoitettuna useita eri antennijärjestelmiä samanaikaisesti eri korkeuksille ja suunnattuna eri suuntiin. Antenneja näkee usein myös savupiipuissa tai rakennusten seinillä. Asennuspaikan valintaan voi myös vaikuttaa antennin fyysinen koko, joka riippuu halutusta antennityypistä ja resonanssitaajuudesta. Erittäin pitkille yhteyksille käytetään satelliitteja.


title: Lentotukialus

text: Lentotukialus on suuri sotalaiva, joka on tarkoitettu toimimaan lentotukikohtana merellä. Lentotukialuksessa on yleensä laskeutumisalue ja useita katapultteja tai ramppi nousua varten sekä täydelliset huolto- ja säilytystilat lentokoneille.


title: Lentotukialus

text: Lentotukialuksia on käytössä 20 kappaletta kymmenellä valtiolla. Yhdysvaltain laivastoon kuuluu kymmenen ydinkäyttöistä Nimitz-luokan alusta. Ranskan merivoimien "FS Charles de Gaulle" on näiden lisäksi ainoa ydinkäyttöinen lentotukialus. Muiden valtioiden alukset ovat Britannian "HMS Illustrious", Venäjän "Admiral Kuznetsov", Italian "MM Giuseppe Garibaldi" ja "MM Cavour", Intian "INS Viraat" ja "INS Vikramaditya", Espanjan "SPS Principe de Asturias", Brasilian "NAe São Paulo", Thaimaan "HTMS Chakri Nareubet" sekä Kiinan "Liaoning".


title: Lentotukialus

text: Lentotukialuksilla käytetään pääsääntöisesti koneita, joissa on vaijeripysäytysmahdollisuus. Lentokoneen renkaiden osuttua kiitotiehen lentokoneen perässä olevan pysäytyskoukun pitäisi osua johonkin tukialuksen neljästä–viidestä pysäytysvaijerista. Joskus koukku ei tartu vaijeriin, ja siksi moottorit asetetaan täysteholle renkaiden osuessa kiitotiehen. Koukun tartuttua vaijerit pysäyttävät koneen hallitusti.


title: Lentotukialus

text: Yhdysvaltain, Ranskan ja Brasilian laivaston tukialuksilla käytetään lähdössä höyrykatapulttia. Katapultti kiinnitetään useimmissa lentokoneissa nokkalaskutelineeseen, moottori asetetaan täydelle teholle ja katapultti kiskaisee koneen sen jälkeen hetkessä yli 200 km/h nopeuteen. Katapulttilähdöllä voidaan ottaa mukaan suurempia kuormia. Muut lentotukialuksia käyttävät varustavat tukialukset ”hyppyrillä”, joka auttaa lähtökiidossa koneen ilmaan, tai käyttävät Harrierin kaltaisia VTOL-koneita.


title: Lentotukialus

text: Lentotukialukselle voidaan laskeutua ja nousta hävittäjien ja hävittäjäpommittajien lisäksi myös joillakin erikoisvalmisteisilla pienillä kuljetuskoneilla, sukellusvenetorjuntakoneilla, kaukomeritiedustelukoneilla yms. sekä helikoptereilla.


title: Lentotukialus

text: Kellukekoneita ja lentoveneitä kuljetettiin ja huollettiin myös aluksilla, joissa ei ole lentokantta, emälaivoilla. Koneet nousivat lentoon joko vedestä tai singottiin ilmaan laivasta katapultilla. Vesikoneiden emälaivoja ei ole nykyisin enää käytössä, mutta niitä käytettiin molemmissa maailmansodissa, aina 1950-luvulle asti. Vesikone-emälaivoja oli kahta tyyppiä, varsinaiset emälaivat ja lentokoneristeilijät. Jälkimmäisessä tyypissä alus oli tarkoitettu toimimaan avomerellä taisteluosastojen kanssa, niillä oli voimakas aseistus ja 4–12 lentokonetta. Tällaisia laivoja oli muun muassa Japanilla ja Ruotsin merivoimien "HMS Gotland".


title: Lentotukialus

text: Varsinaiset emälaivat olivat joko muutettu kauppalaivoista tai varsinaisesti valmistettuja aluksia, jotka olivat it-tykkejä lukuun ottamatta aseistamattomia. Tämän tyypin emälaivat olivat usein ankkuroituna jonkin saaren tai rannikon läheisyyteen ja huolsivat lentokoneita sieltä käsin. Ensimmäisenä emälaivaa käytti Japanin laivasto vuonna 1914 taistellessaan saksalaisia vastaan Kiinan rannikolla.


title: Lentotukialus

text: Lentotukialuksia osallistui taisteluihin Suomessa sekä ensimmäisen että toisen maailmansodan aikana. Vuonna 1918 Venäjän sisällissodan aikana Vienanmerellä toiminut brittiläinen vesikoneiden emälaiva lähetti koneitaan suomalaisia heimosotureita vastaan, ja tiettävästi ainakin kerran koneet pommittivat myös nykyisen Suomen aluetta Kainuun rajapitäjissä elokuussa 1918.


title: Lentotukialus

text: Jatkosodan aikana 31. heinäkuuta 1941 brittiläisiltä lentotukialuksilta Jäämereltä lähtenyt lento-osasto pommitti Liinahamarin satamaa. Lentotukialus "HMS Furious" lähetti ilmaan kaksi hyökkäysaaltoa Liinahamariin: ensimmäisessä yhdeksän Albacore-torpedopommittajaa brittien 817. laivueesta, ja toisessa saman verran 812. laivueen Swordfish-torpedopommittajia. Koneita suojasi yhteensä yhdeksän Fulmar-hävittäjää. Lisäksi ilmassa oli neljä Hawker Sea Hurricane -hävittäjää suojaamassa laivoja. Lähes tyhjän sataman vahingot olivat vähäiset. Ilmatorjuntatuli oli voimakasta ja pudotti yhden Albacore-pommittajan ja kaksi Fulmar-hävittäjää.


title: Kirja

text: Kirja on nidos paperiarkkeja, joissa on painettua tekstiä tai kuvia, tai sen muotoisena ilmestynyt kirjallinen tuote. Kirjoja voidaan julkaista myös sähköisessä muodossa ja äänikirjoina.


title: Kirja

text: Ensimmäisen kirjapainon perustajan Johannes Gutenbergin jälkeen maailmassa on julkaistu lähes 130 miljoonaa teosta. Maailmassa painetaan vuosittain yli kolme miljardia kirjaa. Suomalaista kirjallisuutta on kustannettu yli 800 000 erillistä teosta. Vuosittain suomalaista kirjallisuutta kustannetaan yli 13 000 nimikettä. Näistä suuri osa on esimerkiksi raportteja. Perinteistä kirjallisuutta ja oppikirjoja julkaistiin vuonna 2010 noin 4500 nimikettä.


title: Kirja

text: Suomen Kansalliskirjasto tallentaa kaikki painotuotteet ja tallenteet. Kansalliskirjastossa on yli 100 hyllykilometriä aineistoa ja yli 3,5 miljoonaa teosta. Vuonna 2003 suomalaisissa kotikirjastoissa oli keskimäärin 260 teosta eli yli kahdeksan hyllymetriä kirjoja.


title: Kirja

text: Pienehköä pehmeäkantista kirjaa kutsutaan taskukirjaksi eli pokkariksi. Henkilöä, joka harrastaa kirjojen keräilyä, kutsutaan kirjanystäväksi eli bibliofiiliksi. Kappalemittana kirja tarkoittaa 25 arkkia paperia.


title: Kirja

text: Aikaisemmin köyhimmissä kodeissa ei ollut lainkaan kirjoja tai korkeintaan Raamattu ja virsikirja. Nykyisin pokkarit ja tekniset monistusmenetelmät ovat tuoneet kirjallisuuden jokaisen lukutaitoisen ulottuville.


title: Kirja

text: Tietokirjojen painokset ovat nykyisin usein 500 kappaleen tuntumassa. Tätä pienemmillä painoksilla ei ole kaupallista merkitystä. Useimmista tietokirjoista otetaan vain yksi painos.


title: Kirja

text: Vuonna 2008 kolmasosa painetuista kirjoista oli selvityksiä, tutkimuksia ja raportteja, joita ei ole julkaistu ensisijaisesti myytäviksi. On arvioitu, että suurin osa niistä tavoittaisi kohderyhmänsä verkkojulkaisuina. Nimikemäärän väheneminen vuodesta 2008 lähtien on mahdollinen merkki siitä, että opinnäytteet sekä julkishallinnon tuottamat selvitykset julkaistaan yhä useammin pelkästään sähköisessä muodossa.


title: Kirja

text: Kovakantisten kirjojen painatus on kalliimpaa kuin pehmeäkantisten. Esimerkiksi pienkustantamojen ei kannata ottaa kirjoistaan isoja painoksia, joiden avulla kovakantisen kirjan kappalehinta olisi huokeampi. Kirjastoissa kovakantinen kestää keskimäärin 100 lainauskertaa ja pehmeäkantiset noin 40.


title: Kirja

text: Vuonna 2008 77 prosenttia suomalaista osti vähintään yhden kirjan vuodessa. Yli kymmenen kirjaa vuodessa ostavia oli 652 000 henkilöä.


title: Kirja

text: Suullinen perimätieto on vanhin tapa välittää tarinoita ja tietoa sukupolvelta toiselle. Kun kirjoitustaito keksittiin, perimätietoa alettiin siirtää savitauluille ja eläinten nahasta valmistetulle pergamentille. Aluksi kirjat olivat usein kirjakääröjä, rullalle käärittyjä pitkiä nahkoja eli pergamentteja tai papyruskääröjä. Nykyisenkaltaisia sidottuja kirjoja eli "koodekseja" alettiin käyttää ajanlaskun ensimmäisinä vuosisatoina.


title: Kirja

text: Ennen kirjapainotaidon keksimistä kirjoja kopioitiin pääasiassa käsin, ja siksi ne olivat harvinaisia ja arvokkaita. Vain rikkaat ihmiset ja kirkot sekä luostarit omistivat kirjoja. Kun kirjoja alettiin painaa, samasta kirjasta saatiin nopeasti paljon kopioita. Nykyään sekä uusien kirjojen tuotanto että vanhojen uudelleenpainatus on saanut valtavat mitat, ja kirjojen elinkaari on vastaavasti lyhentynyt.


title: Kirja

text: "Kirja" on alun perin tarkoittanut muuta kuin nykyisin, esimerkiksi koristetta, kaiverrusta, piirtoa tai merkkiä, ja "kirjoitus" on tarkoittanut näiden tekemistä. Edelleen esimerkiksi vaatteiden koristelua voidaan kutsua "kirjonnaksi". Sana "kirja" on sukua sanalle "kirjava". Sana "kirjain" on samaa alkuperää. Joissain muissakin kielissä kirjoittamista tarkoittava sana on saanut alkunsa koristelua tai kaiverrusta tarkoittavasta sanasta.


title: Kirja

text: Sähköisten viestimien kehittyminen on tuonut kirjalle kilpailijoita. Ihmiset kuluttavat aikaa entistä enemmän esimerkiksi internetiä selaillen. Tietosanakirjojen ja suurteosten julkaisu on vähentynyt, mutta kaunokirjallisuus ja laajoja asiakokonaisuuksia sisältävä tietokirjallisuus ovat säilyneet. Pohjoismaiden suurimman antikvariaatin Finlandia Kirjan toimitusjohtaja Matti Pietilä on arvioinut, että painettu kaunokirjallisuus tulee säilymään digitalisaation edetessä tietokirjallisuutta paremmin, sillä e-kirja tuo hienoja uusia mahdollisuuksia nimenomaan tiedon käsittelemiseen. Uusi painotekniikka mahdollistaa entistä pienempien painosten ottamisen taloudellisesti kannattavasti. Asiakas voisi tilata kirjan verkkokaupasta ja nide painettaisiin tarvepainatuksena. Kirjavälitys on arvioinut, että kirja-ala menettää useita miljoonia, koska se ei hyödynnä tarvepainatusta riittävästi. Kirjavälityksen koordinoima tarvepainatus aloitettiin 2009. Sen tavoitteena oli ennen kaikkea tuoda tarjolle pitkän hännän kirjatarjonta. Sen hyödyntäminen vaatisi kuitenkin aktiivista markkinointia kustantamoilta ja kirjakaupoilta.


title: Queen

text: Queen on vuonna 1970 perustettu englantilainen rockmusiikkia esittävä yhtye ja yksi kaikkien aikojen suosituimmista yhtyeistä. Yhtyeen varhainen tuotanto oli yhdistelmä progressiivisesta rockista, hard rockista ja heavy metalista saatuja vaikutteita, mutta vähitellen yhtye siirtyi musiikillaan radioystävällisempään ja tavanomaisempaan rockiin ammentamalla kappaleisiinsa vaikutteita muun muassa poprockista ja stadionrockista.


title: Queen

text: Yhtyeen klassisen kokoonpanon muodostivat laulaja ja pianisti Freddie Mercury, kitaristi Brian May, basisti John Deacon ja rumpali Roger Taylor. May ja Taylor soittivat ennen Queenin perustamista Smile-yhtyeessä. Freddie Mercury, syntyjään Farrokh Bulsara, oli Smile-fani ja rohkaisi yhtyettä tekemään erilaisia kokeiluja lavaesiintymisessä ja levyttämisessä. Mercuryn liityttyä yhtyeen laulajaksi vuonna 1970 hän ehdotti yhtyeen vaihtavan nimekseen Queen, ja otti myös itse käyttöön uuden nimensä. John Deacon liittyi yhtyeeseen ennen esikoisalbumin "Queen" (1973) tekoa. Queen nousi ensimmäisen kerran Britannian albumilistalle toisen albuminsa "Queen II" myötä. Kolmas albumi "Sheer Heart Attack" (1974) ja etenkin neljäs albumi "A Night at the Opera" (1975) nostivat yhtyeen suursuosioon. "A Night at the Operan" single ”Bohemian Rhapsody” nousi Britannian singlelistan ykköseksi.


title: Queen

text: 1980-luvulle tultaessa Queen oli vakiinnuttanut asemansa eräänä aikansa suurimmista yhtyeistä. ”Another One Bites the Dust” (1980) muodostui yhtyeen uran kaupallisesti menestyneimmäksi singleksi Yhdysvalloissa, ja vuoden 1981 kokoelmasta "Greatest Hits" tuli kaikkien aikojen eniten myyty albumi Britanniassa. Queenin klassinen kokoonpano esiintyi viimeisen kerran yhdessä vuoden 1986 elokuussa, mutta jatkoi levyttämistä. Freddie Mercury kuoli vuoden 1991 marraskuussa AIDSin aiheuttamaan keuhkokuumeeseen, ja John Deacon vetäytyi yhtyeestä eläkkeelle vuonna 1997. Brian May ja Roger Taylor ovat 2000-luvulla koonneet yhtyeen uudelleen laulajinaan ensin Paul Rodgers (2004–2009) ja myöhemmin Adam Lambert (2012–).


title: Queen

text: Queenin arvioidaan myyneen maailmanlaajuisesti yli 300 miljoonaa albumia, mikä tekee yhtyeestä yhden kaikkien aikojen menestyneimmistä musiikkiartisteista. Yhtye aateloitiin Rock and Roll Hall of Fameen vuonna 2001. Yhtyeen albumeista kahdeksantoista, singleistä seitsemäntoista ja DVD-julkaisuista kymmenen on ollut maailmanlaajuisia listaykkösiä. Queenin tunnetuimpia kappaleita ovat muun muassa ”Bohemian Rhapsody”, ”Somebody to Love”, ”We Will Rock You”, ”We Are the Champions”, ”Don’t Stop Me Now”, ”Another One Bites the Dust”, ”Radio Ga Ga”, ”I Want to Break Free”, ”A Kind of Magic”, ”I Want It All” ja ”The Show Must Go On”.


title: Queen

text: Kitaristi Brian May ja laulaja-basisti Tim Staffell olivat kuuluneet Smile-nimiseen yhtyeeseen. Kun se 1964 hajosi, päättivät May ja Staffell perustaa uuden yhtyeen ryhtyen etsimään uutta rumpalia, jolloin he löysivät Roger Meaddows-Taylorin (myöh. Roger Taylor). Uusi yhtye Smile oli syntynyt, ja sen ensimmäinen konsertti oli Pink Floyd -yhtyeen lämmittely lokakuussa 1968. Yhtye pääsi myös levyttämään Mercury Recordsille, ja se julkaisi elokuussa 1969 Yhdysvalloissa singlen ”Earth”.


title: Queen

text: Laulaja-basisti Staffell jätti Smilen vuonna 1970, jolloin yhtye oli jälleen ilman laulajaa. Esiin astui kuitenkin pian Mayn ja Taylorin ystävä Freddie Mercury (ent. Farrokh Bulsara),St. Michael, s.9. joka ehdotti uuden yhtyeen perustamista. Maylla ja Taylorilla ei ollut mitään menetettävää, joten he suostuivat. Tosin he halveksuivat Mercuryn ajatusta nimetä yhtye Queeniksi ('kuningatar'), sillä musiikillinen ilmapiiri oli tuolloin hyvin maskuliininen. Mercuryn mielestä se oli kuitenkin vahva, yleismaailmallinen ja mahtipontinen nimi. Hän oli myös tietoinen sen homoseksuaalisesta sivumerkityksestä, joka kuitenkin oli hänen mukaansa vain yksi osa sitä.St. Michael, s. 12.


title: Queen

text: Basistin löytäminen osoittautui haasteelliseksi, sillä vuoden 1971 aikana usea yrittäjä osoittautui sopimattomaksi. Lopulliseksi basistiksi saatiin lopulta John Deacon, jonka May ja Taylor olivat tavanneet yliopiston diskossa. Tällä kokoonpanolla Queen esiintyi seuraavat 20 vuotta, aina siihen asti kunnes Freddie Mercury kuoli vuonna 1991. Yhtye sai levytyssopimuksen EMI-yhtiöltä vuonna 1973.


title: Queen

text: Queenin ensimmäinen albumi, vuonna 1973 julkaistu raskasta rockia ja heavy metalia edustanut "Queen" ei ollut suuri kaupallinen menestys. Yhtyeelle ei annettu juuri aikaa työstää albumia, vaan se äänitettiin kiireessä pääasiassa yöaikaan.Dimery 2010, s. 321. Albumin julkaisun jälkeen Queen lähti Britannian-kiertueelle Mott the Hoople -yhtyeen lämmittelijänä.


title: Queen

text:
Seuraavana vuonna 1974 ilmestynyt tummasävyinen "Queen II" menestyi sen sijaan yhtyeen kotimaassa saavuttaen listan sijan 5, ja Yhdysvalloissa se pääsi niukasti top 50:een. Kyseisen levyn äänitykseen oli panostettu huomattavasti esikoisalbumia enemmän. "Queen II":lta löytyi myös yhtyeen ensimmäinen hitti ”Seven Seas of Rhye”, joka pääsi Britanniassa sijalle 10.
Queen oli päässyt esittämään kappaleen ennen sen julkaisua Top of the Pops -tv-ohjelmaan. Hyvä menestys niin albumi- kuin singlelistallakin siivitti Queenin tekemään ensimmäisen oman Britannian-kiertueensa sekä Amerikan-kiertueen, siellä jälleen Mott the Hooplen lämmittelijänä. Queenin kiertueen viimeiset esiintymiset jouduttiin kuitenkin perumaan kitaristi Brian Mayn sairastuttua hepatiittiin.


title: Queen

text: Edelleen vuonna 1974 julkaistu kolmas albumi "Sheer Heart Attack" ja erityisesti sen singlejulkaisu ”Killer Queen” nostivat Queenin suursuosioon. Tämän ensisijaisesti hard rockia ja heavy metalia sisältäneen albumin äänitys oli aloitettu Brian Mayn yhä sairastaessa, joten hän joutui äänittämään kitara- ja lauluosuutensa muuta yhtyettä myöhemmin. Levy nousi brittilistalla toiseksi ja ”Killer Queen” -single jopa havitteli top 10 -paikkaa Yhdysvaltain Billboard Hot 100 -listalla. Toinen merkittävä kappale "Sheer Heart Attackilla" oli konserttisuosikiksi noussut, myös singlenä julkaistu ”Now I'm Here” sekä ”Stone Cold Crazy”, jota on pidetty yhtenä thrash metal -genren ensiaskeleista.Dimery 2010, s. 328. "Sheer Heart Attackin" julkaisua seuranneella kiertueella Queenin klassinen kokoonpano teki ainoan esiintymisensä Suomessa, Helsingin Kulttuuritalolla marraskuussa 1974. Tämän jälkeen Suomessa ovat esiintyneet Roger Taylor The Cross -yhtyeensä kanssa Helsingin Tavastialla lokakuussa 1991 noin puolitoista kuukautta ennen Freddie Mercuryn kuolemaa, sekä Queen + Adam Lambert Helsingin Kaisaniemen puistossa kesäkuussa 2016 ja Hartwall Areenalla marraskuussa 2017.


title: Queen

text: Seuraavan vuoden levyjulkaisu, "A Night at the Opera", teki Queenista lopullisesti supertähden vuonna 1975. Levy oli Britanniassa neljä viikkoa listaykkösenä ja saavutti Yhdysvalloissakin sijan 4. Levyn teemasingle, Mercuryn kirjoittama kuuden minuutin rock-ooppera ”Bohemian Rhapsody” äänestettiin vuonna 1977 viimeisen 25 vuoden parhaaksi singleksi. ”Bohemian Rhapsody” muodostui myös Queenin läpimurtosingleksi – se oli Britannian listaykkönen yhdeksän viikon ajan vuodenvaihteessa 1975–76. "A Night at the Opera" muutti yhtyeen tyylilajin tyystin. Mayn kitarariffit, sovitukset sekä Mercuryn mahtipontinen laulu toivat yhtyeelle paljon uusia faneja. Levy oli sekoitus useita eri musiikkityylejä ja sai myös kriitikot puolelleen. Roger Taylorin rokahtava ”I’m in Love With My Car”, John Deaconin hilpeän dramaattinen ”You’re My Best Friend”, Brian Mayn folk-kappale ”’39” sekä Freddie Mercuryn pianoballadi ”Love of My Life” olivat kaikki hyvin erilaisia ja jopa soundit vaihtelevat levyllä paljon. Myöhemmin Brian May teki ”Love of My Lifesta” akustisen livesovituksen ja se muodostui konserttien kulmakiveksi, jossa Freddie Mercury jopa antoi yleisön laulaa kappaleen lähes kokonaan. "A Night at the Opera" oli ilmestyessään maailman kallein albumi, ja samalla jättimenestys myyden Yhdysvalloissakin kolminkertaista platinaa.


title: Queen

text:
Menestys sai jatkoa vuonna 1976 julkaistulla "A Day at the Races" -albumilla, jonka nimi oli edellisen levyn tapaan lainattu Freddie Mercuryn suuresti ihailemien Marxin veljesten elokuvasta. Albumi oli edeltäjänsä tavoin menestys – sitä myytiin pelkästään ennakkoon yli puoli miljoonaa kappaletta, ja se oli yhden viikon ajan Britannian listaykkösenä. Levyn suurimpia hittejä olivat kappaleet ”Tie Your Mother Down” ja ”Somebody to Love”. Näistä jälkimmäinen nousi Yhdysvaltain listalla 11:nneksi ja Britanniassa toiseksi. Samana vuonna Queen soitti myös jättimäisen ilmaiskonsertin Lontoon Hyde Parkissa, jonne kerääntyi jopa 180 000 kuuntelijaa. Vuonna 2005 pidetty Live 8 -konsertti keräsi samaan paikkaan ”vain” 150 000 uteliasta.
Vuonna 1977 julkaistu "News of the World" saavutti brittilistan sijan 4. Levy sisälsi urheilupiireissä vielä nykyisinkin suositut kappaleet ”We Will Rock You” ja ”We Are the Champions” sekä John Deaconin säveltämän balladin ”Spread Your Wings”, josta tuli pieni hitti Britanniassa.Akkanen 2005, s. 62. Punk-henkisellä ”Sheer Heart Attack” -kappaleella Queen osoitti uudistumiskykynsä. Levyn tyyli poikkesi huomattavasti edeltäjiinsä verrattuna: vaudeville-tyyppiset ilottelut loistivat poissaolollaan ja yhtye oli siirtynyt soitossaan suoraviivaisempaan rock-ilmaisuun. Teatraaliset esiintymisvaatteet vaihdettiin myös yksinkertaisempaan rock-tyyliin. Ajat olivat vaihtuneet ja Queen pysyi ajan hengessä mukana.


title: Queen

text: Levy "Jazz" julkaistiin vuonna 1978. Se sisälsi muun muassa menestyskappaleet ”Fat Bottomed Girls”, ”Don’t Stop Me Now”, ”Bicycle Race” ja Mercuryn säveltämän omaperäisen ”Mustaphan”. Queenin ja tuottaja Roy Thomas Bakerin tiet olivat eronneet "A Night at the Operan" jälkeen, mutta tällä levyllä Baker ja Queen olivat jälleen lyöttäytyneet yhteen.St. Michael, s.33. Levy pääsi Yhdysvalloissa sijalle 6 ja Britanniassa sijalle 2. Albumi ei hyvästä kaupallisesta menestyksestä huolimatta voittanut kriitikoita puolelleen ja "Rolling Stone" -lehti kuvasi sitä kuuluisassa arvostelussaan ”fasistiseksi”. Nykyisin "Jazzia" on kuitenkin pidetty yhtenä Queenin tasaisimmista albumeista. Kuvatakseen ”Fat Bottomed Girls” -singlen musiikkivideon Queen vuokrasi käyttöönsä tennisstadionin Wimbledonista. Siellä yhtye järjesti tempauksen, jossa 65 alastonta naista pyöräili kilpaa stadionin ympäri. Myös kyseisen singlen kannessa käytettiin alastoman naisen kuvaa, mikä kohdisti yhtyeeseen seksismisyytöksiä erityisesti Yhdysvalloissa ja Kanadassa.Akkanen 2005, s. 69–70.


title: Queen

text: Vuosi 1979 oli ensimmäinen, jolloin Queen ei julkaissut uutta studioalbumia. Sen sijaan markkinoille tuli kahden vinyylin konserttitallenne "Live Killers", joka oli koostettu kevään 1978 Euroopan-kiertueelta.St. Michael, s.38. Albumi nousi kolmoseksi Britanniassa ja ylsi top 20:een Yhdysvalloissa.


title: Queen

text: "The Game" -albumi julkaistiin vuonna 1980, ja se nosti Queenin ainoan kerran ykköseksi Yhdysvaltain albumilistalla. Albumi menestyi myös muualla, se saavutti esimerkiksi Kanadassa viisinkertaisen platinalevyn, ja pysyi brittilistan kärjessä kaksi viikkoa. Levy lähenteli tyylillisesti valtavirran pop-musiikkia, syntetisaattoreita oltiin ryhdytty käyttämään ja myös yhtyeen julkisuuskuva oli siistiytynyt. Nämä seikat jakoivat kriitikoiden mielipiteet.Akkanen 2005, s. 74–75. "The Gamen" singlet olivat itse albumin tavoin menestyksiä, ja levylle sisältyivät yhtyeen ainoat Yhdysvaltain listaykköshitit. Toinen niistä oli Elvis Presley -tyylinen ”Crazy Little Thing Called Love”. Kesällä 1980 julkaistiin John Deaconin ”Another One Bites the Dust” -kappale. Tarttuvan bassoriffin ja tiukan rumpuloopin sävyttämä R&B-henkinen raita muodostui Queenin suurimmaksi kaupalliseksi hitiksi Yhdysvalloissa nousten listan kärkeen. Muut singlet – ”Play the Game” ja ”Need Your Loving Tonight” – ylsivät Yhdysvalloissa top 50:een.


title: Queen

text: Vielä samana vuonna 1980 Queen julkaisi yhtyeen mittakaavassa heikohkosti menestyneen "soundtrackin" elokuvaan "Flash Gordon – iskevä salama" (sijoitus Britanniassa 10, Yhdysvalloissa 23). Vuoden 1980 loppuun mennessä Queenin albumeja oli myyty maailmanlaajuisesti yli 45 miljoonaa kappaletta.


title: Queen

text:
Vuonna 1981 Queen julkaisi "Greatest Hits" -kokoelman, erään kaikkien aikojen myydyimmistä levyistä. Se oli yhteenveto Queenin alkuvuosien suurimmista tähtihetkistä, ja myi pelkästään Britanniassa 11-kertaista platinaa. Loppuvuodesta 2006 se oli kaikkien aikojen myydyin albumi Britanniassa. 1981 Queen myös teki ensimmäisenä yhtyeenä stadionkiertueen Etelä-Amerikassa, esiintyen muun muassa 131 000 katsojalle São Paulossa Brasiliassa. Kyseessä on suurin maksetun konsertin yleisömäärä koskaan. Vuoden lopulla Queen saavutti suuren singlehitin, kun yhdessä David Bowien kanssa esitetty ”Under Pressure” nousi Britannian listan kärkeen kahden viikon ajaksi.
Uusi albumi "Hot Space" äänitettiin alkuvuodesta 1982 ja julkaistiin saman vuoden toukokuussa samalla kun yhtye oli kiertueella Euroopassa. Albumi oli tyylillisesti uutta Queenin uralla, sillä sen avauspuolisko koostui rumpukoneella ja syntetisaattorilla höystetystä dance-musiikista. "Hot Spacen" myötä Queenin suosio Yhdysvalloissa alkoi laskea, sen sijoitus Billboard-listalla oli 22, mikä teki siitä heikoimmin myyneen Queen-albumin kahdeksaan vuoteen. Yhtye oli menettänyt levyn myötä niitä faneja, jotka olivat kiintyneet erityisesti Queenin hard rock -musiikkiin.St. Michael, s. 49. Kuitenkin Britanniassa menestys oli edelleen hyvää, ja "Hot Space" ylsi listaneloseksi – sen sijaan levyn singlet ”Body Language”, ”Las Palabras de Amor” ja ”Backchat” eivät hätyytelleet Britannian listan kärkisijoja. Queenin jäsenet alkoivat työskennellä myös muiden hankkeiden parissa, esimerkiksi Brian May julkaisi vuonna 1983 yhdessä Eddie Van Halenin kanssa mini-LP:n "Star Fleet Project". Freddie Mercury puolestaan aloitti ensimmäisen sooloalbuminsa "Mr. Bad Guyn" äänitykset ja kyseinen levy ilmestyi lopulta vuonna 1985.


title: Queen

text: Queenin paluualbumiksi toisinaan kutsuttu "The Works" julkaistiin vuonna 1984, ja se sisälsi hittisinglet ”Radio Ga Ga” (listaykkönen 19:ssä maassa) ja ”I Want to Break Free”. Rockimpaa puolta edustivat ”Hammer to Fall” sekä Yhdysvalloissa menestystä saavuttanut ”Tear It Up”. Albumi oli menestys Britanniassa päästen listakakkoseksi, mutta Yhdysvalloissa heikko menestys jatkui, eikä "The Works" yltänyt sijaa 23 korkeammalle. Levyn julkaisua seurasi jälleen suuri kiertue, ja vielä vuoden lopulla ilmestyi joulusingle ”Thank God It's Christmas”.


title: Queen

text: Vuonna 1985 Queenilta tuli ulos 14 LP:n jättiboksi "The Complete Works", joka sisälsi kaikki siihen mennessä julkaistut albumit sekä erikoislevyn "Complete Vision", jolla oli albumeilla julkaisemattomia B-puolia ja uusi single ”One Vision”. Vuonna 1985 yhtye oli myös pääesiintyjänä Rio de Janeiron Rock in Riossa, joka oli samalla kaikkien aikojen suurin rock-festivaali. Samana vuonna Queen otti osaa hyväntekeväisyyskonsertti Live Aidiin. Yhtyeen esityksen Lontoon Wembleyllä on katsottu varastaneen show’n.


title: Queen

text: Vuonna 1986 julkaistiin Queenin kahdestoista studioalbumi "A Kind of Magic", joka oli samalla soundtrack elokuvaan "Highlander – kuolematon". Albumi nousi Britannian listaykköseksi, ja levyn hittejä olivat ”A Kind of Magic”, ”Friends Will Be Friends”, Brian Mayn säveltämä mahtipontinen ”Who Wants to Live Forever” sekä rockahtava ”One Vision”. Levyn myötä tehty stadionkiertue Magic Tour vuonna 1986 jäi yhtyeen viimeiseksi konserttikiertueeksi. Kiertue oli suuri – mukana oli muun muassa 15 rekkaa ja 60 roudaria. Queen muun muassa esiintyi Unkarin pääkaupungissa Budapestissä ensimmäisenä länsimaisena rockyhtyeenä 22 vuoteen. Viimeinen konsertti oli Englannin Knebworthissa, jonne yleisöä saapui vähintään 120 000 henkeä. Kiertueelta koostettiin "Live Magic" -albumi, joka nousi Britanniassa listan kolmoseksi. Vuonna 1987 lähtivät liikkeelle myös ensimmäiset huhut Freddie Mercuryn terveydentilasta, mutta Mercury vakuutti olevansa AIDS-testattu ja terve.


title: Queen

text: "The Miracle" (1989) nousi sekin Britannian listaykköseksi, mutta myyntiluvut Yhdysvalloissa olivat jälleen vähäisiä, ja albumi jäi Top 20:n ulkopuolelle. "The Miraclelle" sisältyy muun muassa hitti ”I Want It All”.


title: Queen

text: Vuoden 1991 "Innuendo" oli edeltäjiään suurempi menestys. Brittilistoilla sekä albumi että samanniminen ensisingle nousivat suoraan listaykkösiksi, ja Yhdysvalloissakin albumi saavutti listasijoituksen 30. Freddie Mercuryn vähenevää aikaa peilaten kappaleisiin ”Innuendo”, ”I’m Going Slightly Mad” ja ”The Show Must Go On” tuli synkkäteemaisia sanoituksia. Vuoden päätteeksi julkaistu toinen kokoelma, "Greatest Hits II", muodostui jättimenestykseksi, ja on muun muassa Suomessa kaikkien aikojen myydyin ulkomainen levy.


title: Queen

text: Mercuryn terveydentilasta oli liikkunut huhuja läpi vuoden 1991. Mercury toi tiedon sairastumisestaan AIDSiin julki 23. marraskuuta 1991, ja hän kuoli vain päivää myöhemmin kotonaan perheen ja ystävien läsnä ollessa. Musiikkimaailmalle tieto Mercuryn kuolemasta tuli yllätyksenä ja se järkytti yhtyeen faneja ympäri maailman. Pian Mercuryn kuoleman jälkeen julkaistu tuplasingle ”Bohemian Rhapsody / These Are the Days of Our Lives” nousi Britannian singlelistan kärkeen viiden viikon ajaksi. ”These Are the Days of Our Lives” -musiikkivideo oli Mercuryn viimeinen esiintyminen kameroiden edessä. Singlen myynnistä saadut varat, yli miljoona puntaa, lahjoitettiin Terence Higgins Trust -AIDS-säätiölle. Queenista tuli samalla ensimmäinen yhtye, jonka kappale oli noussut kahdesti brittilistan ykköspaikalle – ”Bohemian Rhapsody” oli ollut kärjessä jo vuonna 1975. Vuoden 1991 joulukuussa Queenilla oli samanaikaisesti kymmenen albumia Britannian top 100 -listalla.


title: Queen

text: ”Bohemian Rhapsody” nousi vuonna 1992 Billboard Hot 100 -listan kakkoseksi yhteensä viiden viikon ajaksi. Yllättävän listalle nousemisen taustalla oli kappaleen mukanaolo hiljattain ilmestyneessä komediaelokuvassa "Wayne’s World". Elokuvan myötä ”Bohemian Rhapsodysta” julkaistiin myös uusi musiikkivideo, joka palkittiin vuonna 1992 MTV Video Music Awardilla. Myös kokoelma "Classic Queen" menestyi hyvin Yhdysvalloissa nousten albumilistan neljänneksi, ja se on ylittänyt Yhdysvalloissa kolminkertaisen platinalevyn rajan.


title: Queen

text: Lontoon Wembley Stadiumilla järjestettiin 20. huhtikuuta 1992 Mercuryn muistoa kunnioittanut The Freddie Mercury Tribute Concert. Konsertissa oli 72 000 hengen yleisö, jonka lisäksi sen kansainvälistä suoraa lähetystä seurasi television välityksellä yli miljardi katselijaa ympäri maailman. Esiintymässä olivat Queenin kolmen muun jäsenen lisäksi muun muassa David Bowie, Elton John, Annie Lennox, Def Leppard, Guns N’ Roses ja Metallica. Konsertti tuotti miljoonia vastaperustetun Mercury Phoenix Trust -AIDS-yhdistyksen toiminnan hyväksi, ja Guinness World Records on listannut sen kaikkien aikojen suurimmaksi rock-hyväntekeväisyyskonsertiksi.


title: Queen

text: Mercuryn kuolemaa seuraavina vuosina Brian May ja Roger Taylor keskittyivät soolohankkeisiinsa, kun taas John Deacon vetäytyi julkisuudesta. May julkaisi levyt "Back to the Light" (1992) ja "Another World" (1998), ja Taylor puolestaan levyt "Happiness?" (1994) ja "Electric Fire" (1998).


title: Queen

text: Myös Queen palasi vielä studioon kootakseen albumin "Made in Heaven", joka julkaistiin vuonna 1995. Se nousi listaykköseksi muun muassa Britanniassa ja Suomessa. Levy perustui Freddie Mercuryn viimeisinä hetkinään tekemiin äänityksiin – mukana on muun muassa Mercuryn viimeisenä kirjoittama kappale, ”A Winter's Tale”. Albumi julkaistiin vasta neljä vuotta Mercuryn kuoleman jälkeen, koska yhtyeen muut jäsenet pitivät materiaalia liian tunteellisena ja Mercuryn kuolema oli yhä tuoreessa muistissa. "Made in Heavenista" muodostui Queenin menestynein studioalbumi. Single ”Heaven for Everyone” pääsi Britanniassa listan sijalle 2.


title: Queen

text: Vuonna 1997 Queen levytti ja julkaisi uuden singlen ”No-One But You (Only the Good Die Young)”, joka julkaistiin kokoelma-albumilla "Queen Rocks". Samana vuonna basisti John Deacon jätti Queenin ja on nykyisin virallisesti jättäytynyt musiikkialalta. Vuonna 2001 Queen levytti yhdessä Robbie Williamsin kanssa kappaleen ”We Are the Champions” "Ritarin tarina" -elokuvaan. John Deaconin mielestä Williams ei kuitenkaan ollut tarpeeksi hyvä täyttämään Freddie Mercuryn saappaita, joten hän jättäytyi äänityksestä pois.


title: Queen

text: 2000-luvulla May ja Taylor esiintyivät Queenin nimellä muutamaan otteeseen eri yhteyksissä. Vuosina 2005−06 Queen palasi suurille konserttilavoille yhdessä laulajaksi pestatun, Free- ja Bad Company -yhtyeistä tutun Paul Rodgersin kanssa. Euroopan, Japanin ja Pohjois-Amerikan kattaneella kiertueella kokoonpanoon "Queen + Paul Rodgers" kuuluivat myös Jamie Moses (komppikitara), Danny Miranda (basso), sekä Spike Edney (koskettimet), joka oli soittanut Queenin kanssa satunnaisesti 1980-luvullakin. Toukokuun 2005 Sheffieldin konsertista julkaistiin livetaltiointi "Return of the Champions" (CD ja DVD). Queen + Paul Rodgers soitti keikoillaan Queenin kappaleiden lisäksi myös Rodgersin tunnetuimpia klassikoita Freen ja Bad Companyn ajoilta.


title: Queen

text: Syksystä 2006 lähtien May, Taylor ja Rodgers työstivät uutta studioalbumia, joka oli tarkoitus julkaista vuoden 2008 aikana. Joulukuussa 2007 Queen + Paul Rodgers julkaisi uuden singlen, ”Say It's Not True”, ensin ilmaisena verkkolatauksena ja sitten virallisena CD-singlenä. Syksyllä 2008 yhtye oli lähdössä jälleen Euroopan- kiertueelle. Uusi studioalbumi, Freddie Mercurylle omistettu "The Cosmos Rocks", julkaistiin 15. syyskuuta 2008. Albumin julkaisun johdosta Queen teki 33 konsertin mittaisen Euroopan-kiertueen. Kiertue alkoi Moskovasta ja päättyi Lontoon Wembley Arenalle.


title: Queen

text: "The Cosmos Rocks" ja sitä seurannut kiertue menestyi odotettua huonommin. Toukokuussa 2009 ilmoitettiin, että Queenin ja Paul Rodgersin yhteistyö on päättynyt. Päätökseen vaikutti muun muassa se, että Paul Rodgers teki kesällä 2009 Bad Company -yhtyeen kanssa paluukiertueen.


title: Queen

text: Queen esiintyi ensimmäistä kertaa pop-laulaja ja American Idol-tähti Adam Lambertin kanssa vuonna 2009 tämän ollessa kilpailemassa ko.ohjelmassa. Vuodesta 2012 lähtien he ovat kiertäneet ympäri maailmaa Lambert solistinaan. Konsertit ovat saaneet paljon ylistäviä arvioita kriitikoilta ja yleisöltä. Yhtye esiintyi Suomessa nykyisellä kokoonpanollaan vuoden 2016 Euroopan festivaalikiertueellaan 3.kesäkuuta Kaisaniemen puistossa, yli 40 vuotta ensimmäisen Suomen-keikkansa jälkeen. Tämän jälkeen oli luvassa Pohjois-Amerikan kiertue kesällä 2017, sekä Euroopan-kiertue syksyllä 2017, jolloin yhtye esiintyi jälleen Suomessa Hartwall Arenalla 19.marraskuuta.


title: Queen

text: Queenin musiikki luokitellaan yleensä rockiksi, mutta yhtye käytti musiikissaan elementtejä monista tyylilajeista. Tuotannon monipuolisuuteen vaikutti myös se, että kaikki jäsenet kirjoittivat omia kappaleita ja olivat multi-instrumentalisteja. Brian May ja Roger Taylor lauloivat osan itse kirjoittamista kappaleistaan.


title: Queen

text: Queenin alkuaikoina yhtyeen musiikki oli pääasiassa Led Zeppelin -tyyppistä hard rockia ja heavy metalia, jossa oli joukossa myös kokeellisempaa materiaalia, kuten music hall -aineksia ja absurdeja sanoituksia. Brittiläinen musiikkilehdistö luokitteli Queenin tuolloin yleisesti glam rock -yhtyeeksi, vaikka musiikissa oli muun muassa Black Sabbath -tyyppisiä heavy metal -vaikutteita sekä vivahteita progressiivisesta rockista. Vuonna 1975 ilmestynyttä albumia "A Night at the Operaa" on pidetty Queenin tuotannon huipentumana. Albumilla on myös yhtyeen suurin hitti ”Bohemian Rhapsody”, jossa sekoittuvat balladimusiikki, ooppera ja heavy metal.Akkanen 2005, s. 9. Vuonna 1977 ilmestyneellä albumilla "News of the World" musiikki ei ollut yhtä kokeellista ja ”glamourmaista” kuin aiemmin, ja levyllä oli muun muassa punk-vaikutteinen raita ”Sheer Heart Attack”.


title: Queen

text: 1980-luvulla Queen kokeili tyylillisesti muun muassa funkia, konemusiikkia, rockabillya ja ZZ Top -tyylistä southern rockia. Kuitenkin yhtye säilytti musiikillisen perustansa, joka oli 1970-luvun raskaassa rockissa. Vuonna 1991 ilmestyneellä albumilla "Innuendo" Queen palasi juurilleen levyn kansikuvaa myöten. Albumin teemat olivat hyvin samantyyppiset kuin vuoden 1973 esikoisalbumilla "Queen".Akkanen 2005, s. 9.


title: Queen

text: Queenia pidetään yhtenä rockhistorian merkittävimmistä ja uudentavimmista yhtyeistä. Se on toiminut musiikillisena vaikuttajana lukuisille yhtyeille ja artisteille, joihin lukeutuvat muun muassa Anthrax, Def Leppard, Extreme, Foo Fighters, Franz Ferdinand, Guns N’ Roses, Helloween, Kansas, Keane, Mika, Muse, Queensrÿche, Radiohead, Trent Reznor sekä Lady Gaga, joka myös lainasi taiteilijanimensä kappaleesta ”Radio Ga Ga”.


title: Queen

text:
Queenin albumeja on myyty maailmanlaajuisesti yli 300 miljoonaa kappaletta. Yhtyeen kotimaassa Britanniassa sen kaikista albumeista yhteensä 14 on ylittänyt platinalevyyn oikeuttavan myyntimäärän; menestyneimpänä vuoden 1981 kokoelma "Greatest Hits", joka on myynyt 22. heinäkuuta 2010. 11-kertaista platinaa. Lisäksi kahdeksan albumia on myynyt kultaa. Yhdysvalloissa platinalevyyn on yltänyt 12 Queen-albumia.
Heinäkuussa 2005 Queen oli viettänyt Britannian musiikkilistoilla yhteensä 1 322 viikkoa, ja sillä mittapuulla mitattuna se oli kaikkien aikojen menestynein brittiläinen yhtye.


title: Queen

text: Vuonna 1999 Channel 4:n "Music of the Millennium" -kyselyssä Queen äänestettiin historian toiseksi parhaaksi yhtyeeksi. BBC Radio 2:n järjestämässä äänestyksessä vuoden 2006 päätteeksi Queen valittiin kaikkien aikojen suurimmaksi brittiläiseksi yhtyeeksi. Sen taakse jäivät muun muassa The Beatles ja The Rolling Stones. Queen kutsuttiin vuonna 2001 Rock and Roll Hall of Fameen ja vuonna 2003 Songwriters Hall of Fameen, sekä ensimmäisten joukossa UK Music Hall of Fameen, kun se avattiin vuonna 2004. Yhtyeellä on myös tähti kuuluisalla Hollywood Walk of Famella. Toisin kuin nykyisin, uransa aikana yhtye ei juuri saanut arvostusta kriitikoilta.


title: Queen

text:
Ennen John Deaconin pestaamista Queenin basistina toimivat vuosina 1970−71 Mike Grose, Barry Mitchell ja Doug Bogie.
Hot Space -kiertueella vuonna 1982 esiintyivät lisäksi kosketinsoittajana ensin Morgan Fisher ja sitten Fred Mandel. Vuosien 1984−86 kiertueilla kokoonpanoon kuului Spike Edney, joka toimi kosketinsoittajana, kakkoskitaristina ja taustalaulajana.


title: Queen

text: Useat esiintyjät ovat levyttäneet coverversioita Queenin hiteistä. Covereihin kuuluvat:Elaine Paige julkaisi vuonna 1988 Mike Moranin tuottamana "The Queen Albumin", joka sisältää coverit Queenin lauluista ”Bohemian Rhapsody”, ”A Kind of Magic”, ”Love of My Life”, ”My Melancholy Blues”, ”Who Wants to Live Forever?”, ”You Take My Breath Away”, ”Las Palabras de Amor”, ”One Year of Love”, ”Is This The World We Created?” ja ”Radio Ga Ga”.


title: Queen

text: Suomalainen Lauluyhtye Rajaton julkaisi syksyllä 2008 albumin "Rajaton sings Queen with Lahti Symphony Orchestra", joka sisältää Queenin tunnetuimpia kappaleita sovitettuna sinfoniaorkesterille. Rajaton on esittänyt kappaleita myös livenä Lahden kaupunginorkesterin kanssa. Suomeksi Queenia on tulkinnut muun muassa Pertti Neumann kappaleella ”'39” sekä Tapani Kansa kappaleella ”Parhaimmat päivämme” (These Are The Days Of Our Lives).


title: VTT

text: Teknologian tutkimuskeskus VTT Oy (vuosina 1942–1972 "Valtion teknillinen tutkimuslaitos" ja 1972–2010 "Valtion teknillinen tutkimuskeskus") on moniteknologinen Pohjois-Euroopan johtava soveltavaa tutkimusta tekevä tutkimuskeskus. VTT tuottaa teknologia- ja tutkimuspalveluja sekä kotimaisille että kansainvälisille yrityksille ja julkiselle sektorille. Sen tuottama lisäarvo toteutuu asiakkaiden kautta lisäten työllisyyttä, yritysten kilpailukykyä ja suomalaisen yhteiskunnan hyvinvointia.


title: VTT

text: VTT on osa Suomen innovaatiojärjestelmää ja sillä on keskeinen asema suomalaisen elinkeinoelämän ja yhteiskunnan kilpailukyvyn kehittämisessä. VTT on valtion kokonaan omistama erityistehtävää toteuttava voittoa tavoittelematon yhtiö. VTT kuuluu Suomen työ- ja elinkeinoministeriön hallinnonalaan.


title: VTT

text: VTT:n yhdistää eri teknologia-alojen osaamista ja auttaa asiakkaitaan ja yhteistyökumppaneitaan luomaan uusia tuotteita, tuotantoprosesseja ja -menetelmiä, liiketoimintamalleja ja palveluja. VTT auttaa myös innovaatioiden kaupallistamisessa ja nopeuttaa siirtymää tutkimuksesta liiketoimintaan. VTT:n palvelut on koottu kolmeen liiketoiminta-alueeseen:


title: VTT

text: VTT:llä on kansallisesti ja kansainvälisesti ainutlaatuisia pilottilaitteita, tutkimustiloja ja -ympäristöjä, jotka ovat olennainen osa Suomen kansallista tutkimusinfraa ja mahdollistavat tuotteen kehityksen perustutkimuksesta pienimuotoiseen tuotantoon asti:VTT saa valtionavustusta 73 miljoonaa euroa, mikä on 28 % VTT-konsernin kokonaisbudjetista (vuonna 2017). Liikevaihdosta 32 % tulee julkiselta sektorilta Suomesta, 33 % yksityiseltä sektorilta Suomesta ja 35 % muista maista. (Valtionavustusta ei lasketa osaksi liikevaihtoa.)


title: VTT

text: VTT mittaa monin tavoin toimintansa vaikuttavuutta ja hyötyjä, joita toiminta tuottaa yrityksille ja yhteiskunnalle. Sfinno-tietokantaan perustuvien selvitysten mukaan 36 % suomalaisista innovaatioista sisältää VTT:n osaamista. VTT on ollut pioneerina kehittämässä muun muassa matkapuhelinteknologiaa, energiatuotannon polttoteknologioita ja polttoaineita, bioenergiatuotantoa, uusia materiaaleja ja kierrätysteknologiaa, älyliikenneratkaisuja, painettua elektroniikkaa ja kuva-analyysimenetelmiä terveydenhuollon sovelluksiin.Teknologian tutkimuskeskus VTT perustettiin nimellä Valtion Teknillinen tutkimuslaitos 16. tammikuuta 1942 lailla, joka tuli voimaan 1. helmikuuta 1942, harjoittamaan teknillistä tutkimustoimintaa tieteellisessä ja yleishyödyllisessä tarkoituksessa. Tarkoituksena oli myös tehostaa tuotantotoimintaa käynnissä olleen sodan aikana. Tutkimuslaitos irrotettiin Oy Keskuslaboratorio – Centrallaboratorium Ab:stä (KCL) joka puolestaan tämän jälkeen keskittyi paperiteollisuuden keskeisten yritysten omistuksessa palvelemaan näiden tutkimustarpeita. VTT asetettiin toimimaan Kauppa- ja teollisuusministeriön alaisuuteen. Valtion teknillinen tutkimuslaitos jatkoi myös Aineenkoetuslaitoksen toimintaa.


title: VTT

text: Laitos sidottiin tiiviisti Teknillisen korkeakoulun (TKK) yhteyteen. Se kasvoi 1960-luvun puoliväliin mennessä Suomen suurimmaksi tutkimuslaitokseksi. Valtion teknillisestä tutkimuslaitoksesta tehtiin uusi Valtion teknillinen tutkimuskeskus 1.3.1972 voimaan tulleella lailla ja sille siirrettiin aiemmin TKK:lle kuuluneita tehtäviä ja tutkimusprofessuureja. VTT:n päärakennus Espoon Otaniemessä valmistui vuonna 1975. VTT:llä on Otaniemessä maanalaista laboratoriotilaa lähes 6000 kuutiota ja 15 000 neliömetriä louhittuna yli 20 metrin syvyydessä.


title: VTT

text: VTT:n organisaatio ja tapa toimia ovat uudistuneet sittemmin monta kertaa. 1990-luvulle asti se koostui noin 30 erillisestä laboratoriosta, joita on useissa saneerauksissa yhdistetty suuremmiksi yksiköiksi. 1980-luvulta alkaen suurin osa rahoituksesta on ollut muuta kuin suoraa budjettirahoitusta.


title: VTT

text: Vuoden 2010 alussa VTT jakautui konsernirakenteeseen. Uusi VTT Group muodostuu kolmesta tytäryhtiöstä, jotka ovat VTT Expert Services Oy, VTT Ventures Oy ja VTT International Oy. Näitä hallinnoi emo-VTT. Vuonna 2015 Mittatekniikan keskus MIKES yhdistettiin VTT:hen ja samalla VTT:stä muodostettiin osakeyhtiö.


title: VTT

text: VTT:n teki toimintansa alkuvuosina runsaasti tutkimusta ja testausta sotilaallista toimintaa varten yhdessä puolustusvoimien kanssa. Samanaikaisesti yritettiin parantaa myös kotirintaman kykyä puolustautua ja valmistua sodanjälkeiseen toimintaan. Paloteknillinen laboratorio kehitti muun muassa palamatonta kattohuopaa ja puumateriaalia. Sota-aikana VTT teki myös erilaisia elintarvike- ja polttoainetutkimuksia. Elintarvikelaboratorio tutki esimerkiksi heikkolaatuisia ruoka-aineita ja korviketuotteita, joita tuli markkinoille elintarvikepulan aikana. VTT teki sodan aikana lähes 2 000 testausta.


title: VTT

text: Vuonna 1950 VTT muodostui 15:stä laboratoriosta, joissa työskenteli yhteensä 242 tutkijaa. 1950-luvun puolivälissä VTT teki tilaustyönä jo yli 6 000 testausta. Teollisuuden tutkimustarve kasvoi ja se joutui kansainvälisen kilpailun takia panostamaan yhä enemmän tuotteidensa laatuun ja tuotantomenetelmiin. Testaus säilyi VTT:n toimenkuvassa, mutta ensisijaiseksi tavoitteeksi asetettiin tehdä yleistä tutkimusta maan talouselämän kehittämiseksi.


title: VTT

text: VTT:stä kasvoi 1960-luvulla Suomen suurin tutkimuslaitos. 1960-luvun puolivälissä VTT:llä oli jo 26 laboratoriota, joissa työskenteli yhteensä yli 400 tutkijaa.


title: VTT

text: Kehitystarpeiden lisääntyminen huomattiin esimerkiksi sahateollisuudessa.  Puuteknillinen laboratorio alkoi tutkia puun työstämisen menetelmiä ja laitteita. Laboratoriossa kehitettiinkin uusi menetelmä, joka pienensi sahausrakoa. Menetelmä säästi raaka-ainetta ja paransi sahausjälkeä.


title: VTT

text: VTT panosti omaan toimintaansa voimakkaasti hankkimalla uusia laitteita. Esimerkiksi metallurgian laboratorio hankki Yhdysvalloista Quantovac-laitteen. Laitteella pystyttiin määrittämään koekappaleiden pitoisuuksia, ja se paljasti metallien rakenteen myös mikrotasolla. Tällaista tietoa tarvittiin materiaali- ja korroosioilmiöiden selvittämisessä.


title: VTT

text: 1970-luvulla Suomessa vallinnut energiakriisi ja ympäristökysymysten nousu julkisuuteen toi VTT:lle lisää tutkimuskohteita. Ne soveltuivat hyvin Jauhon tutkimuspoliittiseen ajatteluun. VTT osallistui myös muiden yhteiskunnallisten ongelmien ja tehtävien ratkaisuun. Esimerkiksi liikenneonnettomuuksissa kuolleiden määrä alkoi nousta hälyttävästi 1960-luvulla. Vuosittain liikenteessä menehtyi tuolloin yli tuhat henkeä. VTT alkoi tutkia ongelmaa ja päätyi siihen tulokseen, että nopeusrajoituksilla voitaisiin selvästi vähentää onnettomuuksia. Tutkimusten perusteella Suomessa otettiin käyttöön nopeusrajoitukset, jotka vaihtelivat 80–120 km/h tiestä riippuen.


title: VTT

text: Biotekniikan laboratorio hankki 1970-luvun puolivälissä Suomessa valmistetun pilot-fermentorin. Sen avulla voitiin tutkia bioteknisiä prosesseja, kuten mikrobientsyymien, antibioottien ja yksisoluproteiinien tuottamista.


title: VTT

text: Todellinen edistysaskel saatiin korroosiotutkimuksissa 1970-luvulla, kun VTT:llä suunniteltiin ja rakennettiin kiertopiirillä varustettu autoklaavilaitteisto. Sen avulla voitiin simuloida ydinvoimalaitosten todellisia korroosio-olosuhteita.


title: VTT

text: Rakennus- ja yhdyskuntatekniikan osasto teki vuosina 1975–1979 laajan niin sanotun ASTA-tutkimuksen, jossa selvitettiin usean asuntoalueen kaavoitus- ja rakennuskustannukset. Tutkimuksen kansantaloudellisten säästöjen arvioitiin nousevan jopa 500 miljoonaan markkaan.


title: VTT

text: Vuoteen 1970 mennessä suurin osa VTT:n laboratorioista oli saanut uudet tilat Otaniemestä. VTT:n punatiiliset rakennukset suunnitteli Alvar Aallon arkkitehtitoimisto. VTT:n päärakennus valmistui vuonna 1975. VTT laajeni 1970- ja 1980-luvuilla myös alueellisesti ja uusia laboratorioita perustettiin Ouluun, Tampereelle, Jyväskylään ja Outokumpuun.


title: VTT

text: 1980-luvun alussa perustettiin Tekniikan kehittämiskeskus Tekes. Tekesin teknologiaohjelmat loivat Suomen tutkimusjärjestelmälle selkeän perustan. VTT:llä oli 1980-luvun lopussa käynnissä 11 tutkimusohjelmaa. Ne käsittelivät energia- ja ympäristöprosesseja, digitaalista signaalinkäsittelyä, komposiittimateriaaleja ja -rakenteita rakennusteollisuudessa, molekyylimallinnusta, pintatekniikkaa, puuteknologiaa, energiaa säästäviä laitteita, integroitua ohjaustekniikkaa, biologisesti hajoavia muoveja, logistiikkaa sekä tuotemallien käyttöä tuotteen ja tuotannon suunnittelussa.


title: VTT

text: Tietokoneen käyttö koneiden ja laitteiden suunnittelussa yleistyi voimakkaasti 1980-luvulla. CAD- ja CAM-teknologian avulla suunnittelija pystyi kokeilemaan nopeasti ja edullisesti eri vaihtoehtoja.


title: VTT

text: 1980-luku alkoi matkaviestinnän nousun aika. VTT:n oli aktiivisesti mukana yhteistyössä, jonka tuloksena syntyi matkapuhelin. Pohjoismaat kehittivät 1970-luvun loppupuolella yhdessä automaattisesti ilman puhelunvälittäjiä toimivan analogisen NMT (Nordic Mobile Telephone) -matkapuhelintekniikan desimetriaalloille eli UHF-taajuuksille). Pohjoismaiden aloitteesta Euroopan maat kehittivät digitaalisen GSM (Global System for Mobile Communication) -matkapuhelintekniikan, joka otettiin Suomessa käyttöön 1991. Nokian matkapuhelimet valloittivat sitten maailmanmarkkinat ja ovat muuttaneet niin viestintää kuin Suomen elinkeinoelämää merkittävästi. VTT:ssä kehitettiin myös maailman ensimmäinen videokuvapuhelin jo vuonna 1984, mutta aika ei vielä silloin ollut aivan kypsä sen kaupallistamiselle.


title: VTT

text: Nopeasti kehittyvän tietotekniikan, elektroniikan ja langattoman viestinnän mahdollisuudet, rajoitukset, seurausvaikutukset ja uudet ratkaisut olivat 1990-luvulla tiiviin tutkimuksen ja kokeilujen kohteena.


title: VTT

text: VTT osallistui myös kansainväliseen toimintaan esimerkiksi Euroopan avaruusjärjestön ESA:n tieteellisessä avaruusohjelmassa. Ohjelmaan kuului aurinkokuntaa tutkiva SOHO-avaruusalus,jonka tutkimusinstrumenttien sekä itse aluksen rakenteiden testilaitteiden rakentamiseen VTT otti osaa.


title: VTT

text: Biotekniikka nousi uudeksi, toiveita herättäväksi kasvualaksi. VTT tutki yhteistyössä Panimolaboratorion kanssa muun muassa jatkuvatoimista, immobilisoituun hiivaan perustuvaa oluen käymistä. Tavoitteena oli nopeuttaa oluenvalmistusprosessia.


title: VTT

text: Tuotantotekniikassakin tietotekniikan soveltaminen avasi uusia näkymiä. Vuonna 1996 VTT aloitti muun muassa virtuaaliprototypoinnin, jossa digitaalista tietokonemallia käytettiin tuotekehityksen tukena. Mallinnuksen avulla tuotekehitystä voitiin nopeuttaa ja samalla pienentää kustannuksia.


title: VTT

text: Uusia tutkimuksellisia avauksia on 2000-luvulla haettu muun muassa strategisilla teknologiateemoilla ja keskittämällä oma-aloitteista tutkimustoimintaa aiempaa suurempiin tutkimuskokonaisuuksiin. Teemoina on nostettu esiin muun muassa Tulevaisuuden tiedonsiirtoteknologiat, Puhdas maailma, Älykkäät tuotteet ja järjestelmät sekä Turvallisuus ja käyttövarmuus. Kestävä kehitys ja tiedon digitalisaatio ovat nousseet vahvasti esiin keskeisinä tutkimustoimintaa ohjaavina trendeinä.


title: VTT

text: Esimerkki isojen ohjelmakokonaisuuksien hyvistä puolista on Painettu älykkyys -ohjelma. Siinä yhdistettiin ICT, elektroniikka- ja painoteknologiaa keskenään uusien tuotteiden luomiseksi. Painoprosessilla tuotettu elektroniikka mahdollistaa uusien niin sanottujen älylytuotteiden edullisen tuotannon. Painettu älykkyys -ohjelman tuloksena on markkinoille saatu ensimmäisiä rullalta rullalle -tuotantoprosessilla valmistettuja tuotteita. Esimerkiksi elintarviketuotteiden pakkauksiin on kehitetty uusia indikaattoreita, kuten tuotteen tuoreudesta kertova lämmöllä aktivoituva happi-indikaattori.


title: VTT

text: VTT:n palvelut pyrkivät tukemaan asiakasta innovaatioprosessin kaikissa vaiheissa tulevaisuuden teknologia-, markkina- ja toimintaympäristökehityksen hahmottamisesta tuotteiden markkinoillepääsyn varmistavaan vaatimustenmukaisuuden varmentamiseen. VTT kykenee näin aiempaa selvemmin tukemaan asiakkaitaan teollisoikeuksien hyödyntämisessä ja toisaalta tarjoamaan myös tuotekehitystä ja kaupallistamista tukevat testaus-, tuotehyväksyntä- ja sertifiointi- ym. asiantuntijapalvelut.


title: VTT

text: VTT:n vahva kotimainen ja kansainvälinen verkostoituminen edistää tehokasta teknologian kehitystä ja siirtoa ja auttaa luomaan kansainvälistä kilpailukykyä. VTT on jo pitkän aikaa ollut aktiivisin suomalainen EU-tutkimushankkeisiin osallistuja. VTT:ssä on käynnissä vuosittain yli 400 kansainvälistä julkista tutkimushanketta.


title: VTT

text: VTT siirtyi vuoden 2010 alusta Group-rakenteeseen ja viralliseksi nimeksi tuli Teknologian tutkimuskeskus VTT. Tämän mahdollistaneet lait astuivat voimaan 1. tammikuuta 2010, jolloin myös VTT Expert Services Oy aloitti toimintansa. VTT Memfab Oy aloitti toimintansa vuonna 2011.


title: VTT

text: Valtioneuvoston 5.9.2013 tekemällä periaatepäätöksellä valtion tutkimuslaitosten rakenteita ja tutkimusrahoitusta uudistettiin. VTT ja Mittatekniikan keskus MIKES yhdistettiin. VTT muuttui valtion kokonaan omistamaksi, voittoa tavoittelemattomaksi erityistehtäväyhtiöksi Teknologian tutkimuskeskus VTT Oy:ksi. Uuden osakeyhtiömuotoisen VTT:n toiminta alkoi 1. tammikuuta 2015. Yhtiömuotoinen toiminta antaa joustavammat rahoitusmahdollisuudet talouden suunnitteluun ja liiketoiminnan kehittämiseen. VTT Oy saa edelleen valtiolta tutkimusrahoitusta perustehtävänsä hoitamiseen, yritysten liiketoiminnan uudistumista palvelevan osaamisen luomiseen.


title: VTT

text: VTT uudisti organisaatiotaan 1. tammikuuta 2014 lukien ja kokosi toiminnan kolmeen liiketoiminta-alueeseen: Tietointensiiviset tuotteet ja palvelut, Älykäs teollisuus ja energiajärjestelmät sekä Luonnonvara- ja ympäristöratkaisut.


title: VTT

text: VTT:n pääkonttori on Espoon Otaniemessä. Pääjohtaja on TkT Antti Vasara. VTT:llä on toimipisteet muun muassa Otaniemessä, Oulussa, Tampereella, Jyväskylässä ja Kuopiossa. VTT:llä on kontaktipiste myös Belgiassa.


title: VTT

text: VTT:llä on myös alueellisia asiamiehiä 12 paikkakunnalla, muun muassa Turussa, Seinäjoella ja Varkaudessa.


title: VTT

text: "Titteli vuoteen 1970 ylijohtaja, vuodesta 1970 pääjohtaja"Helsingin Sanomat nosti helmikuussa 2016 esiin epäilyn tiedevilpistä VTT:n entisessä metabolomiikan tutkimusryhmässä, jota johti tutkimusprofessori Matej Orešič. VTT oli ollut jo aiemmin epäilystä yhteydessä Tutkimuseettiseen neuvottelukuntaan ja teettänyt epäilystä selvityksen ulkopuolisilla tutkimusfirmoilla. Näissä selvityksissä ei ollut löytynyt todisteita selkeästä vilpistä. VTT on todennut, että suhtautuu erittäin vakavasti epäilyksiin tutkimuseettisistä ongelmista. Asioiden selkiinnyttämiseksi VTT avasi tapauksen uudelleen selvitettäväksi, VTT nimitti riippumattomat tahot selvittämään tutkimuseettiset ja johtamiskäytäntöön liittyvät asiat. VTT julkisti valmistuneet raportit. Selvitysmiehet eivät löytäneet näyttöä vuonna 2008 julkaistun Journal of Experimental Medicinen diabetesartikkeliin kohdistuvasta tutkimuseettisestä vilpistä.


title: Migraatio

text: Migraatio tarkoittaa seuraavia asioita:


title: Kazan

text: Kazan (, , tataariksi (arabialainen) قازان) on Tatarstanin tasavallan pääkaupunki ja yksi koko Venäjän federaation suurimmista kaupungeista. Se on suuri teollisuuden, kaupan, liikenteen ja kulttuurin keskus ja myös tataarikulttuurin tärkein keskus. Se sijaitsee Volga- ja Kazanka-jokien (Qazansu) yhtymäkohdassa keskellä Venäjän Euroopan-puoleista osaa.


title: Kazan

text: Kazanin Kreml liitettiin Unescon maailmanperintöluetteloon vuonna 2000.


title: Kazan

text: Kazanin väestöstä on venäläisiä 48,6 %, tataareja 47,6 %.


title: Kazan

text: Kazanin perustivat 900-luvulla joko Volgan bolgaarit tai tataarit. Se oli rajapiste Volgan bolgaarien ja suomensukuisten heimojen välillä (marit, udmurtit). 1000–1100-luvuilla Kazan suojeli Volgan kauppareittiä Skandinaviasta Iraniin. Se oli kauppakeskus, ja tärkein kaupunki bolgaarisiirtolaisille Kazanin alueella. 1200-luvulla siirtolaiset Bolğarista ja Bilärista saapuivat uudestaan Kazaniin, joka oli mongoleiden tuhoama. Bolgaareista tuli mongolien vasallivaltio kunnes mongolien valtakunnan hajottua alueelle syntyi Kazanin kaanikunta vuonna 1458. 1552 Venäjä valloitti kaupungin piirityksen jälkeen ja suurin osa sen asukkaista sai surmansa Iivana Julman kynsissä. Samalla alkoivat asukkaiden pakkokäännytykset kristinuskoon. Kaupunkiin pakkomuutettiin venäläisiä.


title: Kazan

text: Venäjän vuoden 1905 vallankumouksen jälkeen tataarien annettiin rakentaa Kazanista tataarien kulttuurillinen keskus. Ensimmäinen tataarinkielinen lehti ja teatteri syntyivät. 1917 Kazanista tuli Idel-Uralin pääkaupunki. Valtio oli olemassa kuitenkin vain alle vuoden ajan. 1920 kaupungista tuli Tataristanin Neuvostotasavallan pääkaupunki. Toisen maailmansodan aikana kaupunkiin evakuoitiin monia varusteluteollisuuslaitoksia.


title: Kazan

text: Kazanilaiset palloiluseurat kuuluvat Venäjän viime vuosien menestyneimpiin. Kaupungin jalkapalloseura FK Rubin voitti Venäjän valioliigan vuosina 2008 ja 2009. Jääkiekkojoukkue Ak Bars Kazan puolestaan voitti KHL:n mestaruuden sen kahdella ensimmäisellä kaudella 2009 ja 2010. Jääpalloseura Dynamo-Kazan voitti Venäjän mestaruuden 2011. Lentopalloseura VK Zenit-Kazan on Venäjän mestari vuosilta 2007 ja 2009, ja koripalloseura UNIKS Kazan voitti lajinsa Venäjän mestaruuden 2011.


title: Kazan

text: Kazanissa järjestettiin talvella 2005 ja 2011 jääpallon maailmanmestaruuskilpailut. Kazanissa järjestetään vuoden 2013 kesäuniversiadit, ja kaupunki on yksi vuoden 2018 jalkapallon MM-kisojen isäntäkaupungeista.


title: Lyydin kieli

text: Lyydi on suomalais-ugrilaisiin kieliin kuuluva itämerensuomalainen kieli tai karjalan kielen murteisto, joka kuuluu uralilaiseen kielikuntaan. Suomalaisen kielitieteen perinne pitää kuitenkin tavallisesti lyydiä omana kielenään. Kieli on hyvin uhanalainen, ja sitä puhuu vain noin 300 henkeä. Lyydin kielen perinteinen puhuma-alue sijaitsee Karjalan tasavallan itäosassa Petroskoin ympäristössä ja sen eteläpuolella Äänisen rannoilla. Nämä puhujat elävät enimmäkseen Kontupohjan, Prääsän ja Aunuksen piirin kylissä – alueella, jota kutsutaan Lyydinmaaksi.


title: Lyydin kieli

text: Lyydiläisten varhaishistoria on jäänyt niukasti tutkituksi. Yleiseksi on muodostunut näkemys siitä, että lyydiläiset ovat muodostuneet keskiaikaisten karjalaisten kohdatessa vepsäläisiä ja samalla sulauttaneet itseensä paikalliset saamelaiset, mikä on viime kädessä luonut omaleimaisen kielen ja kulttuurin.


title: Lyydin kieli

text: Lyydi on aikaisemmin luokiteltu karjalan murteeksi – joskus myös omaksi kielekseen, kuten suomalainen tutkimus siihen pääosin suhtautuu. Vuonna 2017 Miikul Pahomov todisti väitöskirjallaan, että lyydi täyttää itsenäisen kielimuodon kriteerit. Huomattavasti aikaisemmin hän oli jo laatinut kielelle aakkoston.


title: Lyydin kieli

text: Lyydin puhuma-alue sijaitsee maantieteellisesti aunuksenkarjalan (Lyydinmaalta länteen) ja vepsän (etelään) välissä, joten kielessä on vaikutteita kummastakin kielestä. Toisinaan lyydiä on pidetty jopa karjalan ja vepsän sekamurteistona. Tämän käsityksen mukaan se olisi syntynyt muinaisvepsästä, johon karjalan kieli on vaikuttanut. Lyydiläisalue on kuitenkin arkeologiassa muodostanut omanlaisenaan erottuvan alueen jo tuhansien vuosien ajan. Myös Pahomovin väitöskirja esittää, että lyydi ei ole syntynyt karjalan ja vepsän sekamurteistosta.


title: Lyydin kieli

text: Lyydin nominit taipuvat sijamuodoissa, mutta suomen kieleen verrattaessa erona on, että olosijan ja erosijan ero on hävinnyt. Sen korvaa tietyissä tapauksissa mukaan liittyvä postpositioaines.


title: Lyydin kieli

text: Lyydin kielessä on astevaihtelua, kuten on esimerkiksi suomen ja viron kielissä. Lyydissä ei ole kuitenkaan laadullista (kvalitatiivista) astevaihtelua.


title: Lyydin kieli

text: Pidetään mahdollisena, että lyydiläiset mainitaan ensimmäistä kertaa kirjallisessa lähteessä jo eräässä 900-luvun arabialaisessa tekstissä. Keskiaikaisissa venäläisissä lähteissä lyydiläiset tunnetaan usein nimellä людины / ljudiny, eikä heitä tällöin samaisteta karjalaisiin. Jo huomattavasti aiemmin eräästä Novgorodin kaupunginosasta käytettiin nimeä Людин / Людинов eli Ljudin / Ljudinov. Toisen, melko yleisen tieteellisen tulkinnan mukaan sana "lyydi" olisi peräisin venäjän sanasta "люди" ("ljudi") ’ihmiset, miehet, palvelusväki’. Lyydin kirjakielen kehittäjä ja lyydin tutkija Miikul Pahomov on esittänyt, että lyydiläisten esi-isiä olisivat sekä myyttiset bjarmit että tšuudit. Huomattavaa on, että myös osa vepsäläisistä on kutsunut itseään lyydiläisiksi.


title: Lyydin kieli

text: Vanhin tunnettu lyydinkielinen kirjallinen katkelma on 1600-luvun alkuun ajoitettu käsikirjoitus, jossa on 11 lyydiläistä loitsua. Tekstien kirjoittajina pidetään Jallahden tunnettuja kansanparantajia Grigori Merkuljevia ja Kuzma Feodorovia, mutta tämä tieto on jäänyt vaille täydellistä tieteellistä vahvistusta. Yksittäisiä lyydiläisiä paikan- ja henkilönimiä on myös vanhoissa venäläisistä asiakirjoissa.


title: Lyydin kieli

text: Varsinaisesti lyydin kielen tutkimuksen katsotaan alkaneen, kun vuonna 1845 D. E. D. Europaeus tutustui runon- ja sanastonkeruumatkallaan Päljärven ja Prääsän lyydiläisiin. Prääsässä Europaeus tallensi "Seppoi Ilmorin starinan", sadun, joka julkaistiin Suomettaressa vuonna 1847. Pertti Virtarannan mukaan se on varhaisin lyydin kielen näyte. 1850-luvulla August Ahlqvist matkusti Karjalaan muun muassa lyydiläisen perinnemusiikin tallentamiseksi. Vieraillessan Soutjärvellä hän ei kuitenkaan tallentanut lyydiläislauluja, koska niitä ei hänen mukaansa ollut. Laulelmat olivat venäjäksi, ja niiden laulajat eivät ymmärtäneet niiden sisältöä täydellisesti. Tästä huolimatta Ahlqvist totesi, ettei venäläistäminen ollut edennyt Soutjärvellä vielä niin pitkälle kuin pohjoisemmilla alueilla elävillä muilla itämerensuomalaisilla kansoilla, ennen kaikkea karjalaisilla. Hän totesi kirjoitti vuonna 1859: "Lüüdiköillä oma-kielistä laulua ei ole ollut koskaan, ja kielen rakennuskin on senkaltainen, että sitä ei voi eikä ole voitu käyttää runoksi". Tärkeää on tässä kuitenkin tietää, että erityisesti lyydiläisillä ja vepsäläisillä oman kansan ja kielen käsitteet vaihtelevat ristikkäin riippuen siitä, millä kielellä näistä asioista puhutaan. Ahlqvist on siis mahdollisesti erehtynyt. Lyydiläisten perinnemusiikkia on sittemmin 2000-luvulla tallennettu, ja lyydiläismusiikkia esittävä kuoro on esiintynyt Suomessakin 1990-luvulla.


title: Lyydin kieli

text: Vuosina 1872–1873 Kielettäressä julkaistiin ensimmäinen tutkielma lyydin murteista, "Wepsän pohjoiset etujoukot". Tähänkin tutkimukseen liittyi kielinäytteitä, ja sen laati Arvid Genetz. Hän keräsi tutkielman aineiston vuonna 1871 Pyhäjärveltä, Viitanalta, Munjärveltä ja Sununsuusta. Aluetta tutkittiin myöhemmin lisää, kun vuonna 1909 Juho Kujola teki perusteellisen tutkimusmatkan lyydiläiskyliin. Hänen tutkimuksiaan lyydiläisistä ja lyydin kielestä julkaistiin tuolloin muun muassa Karjalan kirja- sekä Suomen suku -julkaisuissa.


title: Lyydin kieli

text: Ensimmäinen lyydin sanakirja painettiin vuonna 1908 Pietarissa. Teoksen kirjoitti opettaja Mihail Georgijevski keskilyydin Pyhäjärven murteen pohjalta. Sanakirjan toimittajana toimi akateemikko Filipp Fortunatov. Hän laati myös teoksen alkusanat. Fortunatov oli tunnettu venäläinen kielentutkija, ja häntä pidetään Venäjän indoeurooppalaisen vertailevan kielentutkimuksen pioneerina. Fortunatov on haudattu Lyydinmaalle Kossalmen kylään. Georgijevskin sanakirjan osana oleva rippikysymysten käännös on ensimmäinen hengellisen tekstin lyydinnös.


title: Lyydin kieli

text: Vuonna 1934 julkaistiin Lyydiläisiä kielennäytteitä -kokoelma. Sen laativat Heikki Ojansuu, Juho Kujola, Jalo Kalima ja Lauri Kettunen. Kujola toimitti myös verrattaen kattavan Lyydiläismurteiden sanakirjan, ja se julkaistiin vuonna 1944. Vuosina 1946 ja 1950 julkaistiin kahdessa osassa Aimo Turusen kirjoittama Lyydiläismurteiden äännehistoria. Aineiston Turunen keräsi jatkosodan ollessa käynnissä, vuosina 1942–1944. Sodan aikana lyydiläisalueella tutkimusta tekivät muiden ohella paikannimitutkija Viljo Nissilä ja kansanrunouden tutkija Lauri Simonsuuri (ent. Laiho).